text:
Imibonano mpuzabitsina ku bashakanye ni igikorwa cy’ingenzi kurusha ibindi byose nk’uko duhora tubibibutsa. Nubona rero iki gikorwa kitakigenda neza murugo rwanyu uzamenyeko hari byinshi byamaze kwangirika, kandi bikaba bishobora no gusenya urugo rwanyu kuko biriya bihera imbere byangiza mu mitima y’abashakanye. Umugabo ukunda umugore we rero agamba kuzirikana ku byo aba akeneye ari na yo mpamvu YEGOB ibagira inama yo kwirinda ibi bintu:
1.Kunywa inzoga nyinshi
Abagabo bamwe bakunda kunywa inzoga nyinshi mu rwego rwo kubongerera ubushake mu gihe cyo gutera akabariro ariko ntibamenye ko bari kwiyangiza. Mu nzoga haba harimo isukari kandi uko urushaho kunywa inzoga ninako urushaho kongera isukari mu mubiri ari nabyo bituma ubushake bugenda bugabanuka. Ikindi ni uko iyo umuntu yimenyereje kunywa inzoga ngo zimutere ubushake, umubiri ugeraho ukabimenyera kuburyo iyo zabuze ntabushake umugabo yagira.
2.Kunywa itabi
Kugira ngo umugabo agire ubushake buhoraho cyangwa budahindagurika ni uko amaraso aba atembera neza . Mugomba kumenya neza rero ko uburozi buba mu itabi bugira ingaruka mbi ku mitemberere y’amaraso, bikaba byateza ikibazo gikomeye umugabo inshuro nyinshi cyo kubura ubushake bwo gutera akabariro.
3.Kwikinisha cyane
Igitsina cy’umugabo kimeze nk’imodoka, uko gikoreshwa cyane ninako kirushaho gucika intege. Ntushobora kwikinisha buri kanya ngo wibwire ko uzitwara neza buri gihe mu gitanda. Kwikinisha basore n’abagabo bamwe babikora batazi ko bibagiraho ingaruka mbi harimo no kubura ubushake. Ibi iyo ubikora cyane bigeraho ukumva utagikeneye kubonana n’umugore wawe kandi mu byukuri we aba agukenye, bigatuma rero mudahuza kuko yibaza ukuntu agiye gusubirana ubusugi bwo kudatera akabriro kandi yari mu bihe bye byiza byo kubikora. Niba wajyaga wiyangiriza ubuzima utabizi ukwiriye guhagarika iyi myitwarire.
4.Kugira ibibazo birenze/kwiheba
Ubushakashatsi bwagaragaje ko ibibazo byinshi byo kubura ubushake ku bagabo biterwa n’ibabazo bituruka mu mutwe. Ubusanzwe ibitekerezo by’umuntu ntibishobora kuba ahantu habiri icyarimwe. Biragoye ko umugabo yaba atekereza ibindi biazo ngo anitware neza mu gikorwa cyo gutera akabariro. Kwiheba cyangwa kugira ibibazo byinshi nayo ni impamvu itera abagabo kugira ikibazo cyo kubura ubushake. Ni naho uzasanga abagore benshi bijujutira abagabo babo ko batakemera ko batera akabariro ngo babarutishije akazi/ imirimo bakora kubera kuyihugiramo cyane ntibagire ubushake bw’akabariro kandi abagore babikeneye.


c: text/html

text:
Isomo ryo mu gitabo cy’Iyimukamisiri 32,7-14
Ubwo ngubwo Uhoraho abwira Musa, ati «Hogi manuka, kuko umuryango wawe, wa muryango wavanye mu gihugu cya Misiri, wihumanije! Ntibatindiganije guteshuka inzira nari narabategetse; bihimbiye ikigirwamana cy’ikimasa, bapfukama imbere yacyo, maze bagitura ibitambo, bavuga ngo ‘Israheli, dore imana zawe zakuvanye mu gihugu cya Misiri’»! Uhoraho abwira Musa, ati «Ndabona neza ko uyu muryango ufite ijosi rishingaraye! Ubu ngubu noneho ndeka, maze uburakari bwanjye bugurumane, mbarimbure! Nyamara wowe nzakugira ihanga rikomeye!» Musa yurura Uhoraho Imana ye, avuga ati «Mbese Uhoraho, kuki uburakari bwawe bwagurumanira umuryango wawe, wivaniye ubwawe mu gihugu cya Misiri ukoresheje ububasha bukaze bw’ukuboko kwawe? Ni iki cyatuma Abanyamisiri bavuga ngo ‘Yabimuye ino abitewe n’ubugome, agira ngo abicire mu misozi, abatsembe ku isi!’ Cubya uburakari bwawe bukaze, maze ureke inabi wari ugiye kugirira umuryango wawe. Wibuke indahiro wirahiriye ubwawe usezeranya Abrahamu, na Izaki na Yakobo, abagaragu bawe, ugira uti ‘Nzagwiza urubyaro rwanyu nk’inyenyeri zo mu kirere, kandi iki gihugu navuze cyose nzagiha abana banyu, maze bagitunge ingoma ibihumbi.’» Nuko Uhoraho yisubiraho, areka inabi yari yashatse kugirira umuryango we.
Zaburi ya 105 (106), 4ab.6, 19-20, 21-22, 23
Uhoraho, uranyibuke, wowe ugirira neza umuryango wawe,
maze uze untabare,
Koko twaracumuye nk’abasekuruza bacu,
twaragomye duteshuka inzira!
Kuri Horebu bacuze inyana,
bapfukama imbere y’icyo cyuma;
Uhoraho, we kuzo ryabo,
bamusimbuza ishusho ry’ikimasa kirisha ubwatsi!
Bibagiwe batyo Uhoraho, umukiza wabo,
we wakoreye mu Misiri ibintu bikomeye,
ibitangaza mu gihugu cya Kamu,
n’akataraboneka ku nyanja y’Urufunzo.
Yari mu migambi yo kubatsemba,
iyo Musa, intore ye, atamwitambika imbere,
ngo abuze ubukana bwe kubarimbura.

robotstxt: allowed

filter: keep


text:
Ibizakubaho igihe uzahatira umuntu kukubera umukunzi
Urukundo ni kimwe mu bintu bizamura amarangamutima y’abantu babiri barurimo bakaryoherwa, akenshi biragorana kuba umuntu yakwihingamo urukundo ngo ukunde ushimishe kanaka. Rimwe na rimwe bigira ingaruka kuri buri wese warugiyemo bitamurimo.
Har’ingo nyinshi muriki gihe zisenyuka rugasanga abantu batangajwe no kuba zisenyuka zidateye kabiri, Gusa zimwe mu mpamvu zibitera harimo kuba bamwe baba barashakanye badakundana. Ni nako kenshi bikunda kugenda ku basore n’inkumi bakunda kubeshyana ngo barakundana kandi hari umwe muribo ufite iz’indi nyungu akurikiye.
Impamvu nyinshi zishobora gutuma ujya muri uru rukundo gusa uzamenye ko uzahura na zimwe mu ngaruka tugiye kukubwira muriyi nkuru yacu. abenshi bakemeza ko aho kugira ngo uhate umuntu kugukunda bya nyirarureshwa wakwiberaho nta mukunzi ufite bikagira inzira.
Izi ni zimwe mu ngaruka uzahura nazo n’uhatira umuntu kugukunda
-
Ntuzigera na rimwe uryoherwa n’urukundo
Iyo uhatiye umuntu kugukunda buri gihe ntujya wishima kuko aba atakwiyumvamo, akenshi iyo umusabye ko mwaganira mwiherereye akwereka ko nta mwanya afite akaguha impamvu wumva zidafashije.
Mu gihe uri mu rukundo rwo kwinginga ntuzabona urukundo nyarwo, kukwitaho, kukwizera, ubufatanye n’ibindi byinshi. Ese ni gute waba mu rukundo ibi bintu twavuze haruguru bitarimo rwaryoha ?
-
Azagufata uko yishakiye
Iyo ubeshya umuntu urukundo akenshi usanga agufata uko yishakiye , yumva ko n’ubundi utari mu buzima bwe bwose . ibyo bituma yumva ko utamushinzwe ndetse agakora ibyo yishakiye mu rukundo rimwe na rimwe agira ngo arebe ko mwatandukana ku bw’amahirwe akabona rurarangiye.
-
Bizarangira uvanyemo ibikomere
Igihe cyose uzakundana n’umuntu ugukunda bya nyirarureshwa, urukundo rwanyu ruzarangira nabi kandi ni wowe bizagiraho ingaruka zikomeye umutima wawe ubabare n’uba waramwimariyemo. Usigarane ibikomere by’urukundo ku buryo ushobora kuzinukwa burundu kongera gukundana.
-
Ntuzigera ukundwakazwa
Nta na rimwe uzigera ukundwakazwa igihe cyose uzaba ukundana n’umuntu ukuryarya, nta gihe azakwereka amarangamutima nyayo agufiteho azajya akuryarya gusa ntuzigera ukundwa ngo wumve uburyohe bwo kubaho ufite umuntu uguhoza ku mutima.
-
Uzahora ukora byose byatuma urukundo rwanyu rukomera gusa bibe iby’ubusa
Kubera gukundana n’umuntu utagukunda bizatuma uhora ukora iyo bwabaga ngo umushimishe gusa buri gihe wisange uri guta inyuma ya Huye, bizatuma urukundo rwanyu ruba urwo kwicuza no kwibaza impamvu warugiyemo birangire mushwanye.
-
Azajya aguca inyuma
Urukundo nyarwo akenshi rurangwa no kubahana kuzirikana isezerano ry’urukundo no kumva ko utagomba guca inyuma uwo ukunda, akenshi umuntu utagukunda ibyo ntabyitaho ahubwo ahora ari nyamujya iyo bigiye. Uwo bahuye bakajyana.
Abahanga mu buzima bwo mu mutwe bavuze ko akenshi iyo ukundanye bwa mbere ugakundana urukundo nk’uru bishobora kukubera umuhurwe ukazarinda uva kuri iyi si utongeye gukundana ukundi.


text:
"Ntawurusimbuka rwamubonye"uyu we ararusimbuste
Ni mu gitondo cyo kuri uyu wa gatatu saa 6:00AM ubwo imodoka yo mubwoko bwa fuso yari yikoreye inzoga zitandukanye harimo izizwi kwizina rya Makamburu,Umuhuza tangawizi yamanukaga iva tumba igana kumukoni ahazwi nki ikuzimu kubera ukuntu hahanamye cyane yakoze impanuka maze irenga umuhanda igonga igiti...
Fuso ifite icyapa cya RAB 674S y'ubwoko bwa DYNA 200 muri icyi gitondo mumasaha ashyira saa 6:00 AM yakoreye impanuka mumuhanda wa Butare-tumba _Butare-mukoni mu gace kazwi nko kukibondo mwirembo ry'amashuri y'incuke ya Kibondo primary school . Umushoferi warutwaye iyi modoka ndeste namugenzi we bari kumwe hamana iyi mpanuka yabasize amahoro ntanagasebe.
Nyuma yamagambo menshi abaje gutabara nazimwe mundorerezi bavugaga kucyateye iyi mpanuka ,umushoferi warutwaye iyi modoka yavuze icyateye iyi mpanuka agira ati" iyi modoka yabuze feri kubwumuvuduko nari namanukanye ,kubera ukuntu hari hacuramye cyane nuko utwuma twa feri tunanirwa gukora neza .Nyuma yo kumenya icyo kibazo cyimodoka narintwaye nabonye ninkomeza kumanuka ngana kumukoni ndi buhitane abantu benshi hakubiyemo nabanyeshuri ba kaminuza y'urwanda bakunda kunyura mwisangano ryimihanda 4 kumukoni ,nahise ngira igitekerezo cyo kuyirenza umuhanda hanyuma mpita ngonga igiti cyari hafi aho kumuhanda hamana mbona ndarokoste. "
Ninyuma yuko mu mwaka washize hakunze kubereye izindi mpanuka hakubiyemo izamagare ,moto, ndetse n'imodoka ,abaturage ndeste na police ikorera muri uyu muhanda barifuza ko abashoferi bagakwiye kwitondera aha hantu ndeste no kubanza gusuzuma ibinyabiziga byabo mbere yo gutangira kubikoresha .


text:
Ubwoko bwa Z Ubwoko bwa Incline bugomba gushushanywa mu gicucu cya Z, nabwo bwitwa apron convoyeur, ni ukuvuga ko hari ijipo kumpande kugirango irinde ibicuruzwa bitagwa kumurongo uhagaze.Irakoreshwa cyane kubitaka byumukandara, ibiyobora byinshi, ibikorerwa byinshi, ibyuma bya hopper, bishobora kuba umukandara mwiza wumukandara, icyatsi kibisi pvc cyoroshye.Mubisanzwe bikoreshwa mubitumanaho byinganda, niba ibiciro byabatanga ibiryo, ibiciro byumukandara byigiciro bizaba biri hejuru.Ubu bwoko bwa Z bwerekana ibintu, burimo ibipimo nibikoresho.Ihagaritse ihagaritse irashobora kongeramo hopper nkuko ubisabye.
Hongdali itanga ubwoko butandukanye bwa convoyeur, nka convoyeur ya roller, conveveri, convoyeur, umukanda wa convoyeur ... Hagati aho, Hongdali nayo itanga umurongo wo guteranya ibikoresho byo murugo.Turimo dushakisha abakozi kwisi yose kugirango batubere intumwa zogutanga ibicuruzwa byinshi, sisitemu yohereza ibicuruzwa byinshi, ibikorerwa byinshi, sisitemu yohereza umukandara, umurongo winteko, dutanga imiyoboro hamwe nibikoresho byo guteranya, nka moteri, amakadiri ya aluminium, ikariso yicyuma, ikora umukandara wa convoyeur, umugenzuzi wihuta, inverter, iminyururu, amasoko, umuzingo, gutwara ... nanone dutanga injeniyeri inkunga ya tekiniki, kandi tugatanga installation, kubungabunga, amahugurwa kuri wewe.Hongdali ahora ategereje inshuti ziturutse kwisi yose kugirango dukore.
Ibicuruzwa nyamukuru bya Hongdali ni umurongo witeranirizo, umurongo uteranya uteganijwe, umurongo uteranya igice, umurongo wo guteranya imashini, umurongo wo guteranya umukandara.Birumvikana ko Hongdali itanga kandi ubwoko butandukanye bwa convoyeur, icyatsi kibisi cya pvc icyuma, icyuma gikoresha amashanyarazi, icyuma kidafite ingufu, icyuma gikurura imbaraga, icyuma cya meshi, icyuma cya Teflon hamwe nubushyuhe bwo hejuru, ibiryo byo mu rwego rwo hejuru.
Hongdali yiboneye itsinda ryaba injeniyeri hamwe nitsinda ryaba injeniyeri kugirango bashyigikire imishinga yo hanze.Itsinda ryacu rya injeniyeri rizagufasha gutegura uruganda rwawe ukurikije imiterere yawe kandi ikuyobore uko washyira umurongo winteko hamwe na convoyeur.Mugushiraho, tuzohereza itsinda rya injeniyeri kugirango ikuyobore uburyo bwo kwinjizamo no kugutoza uburyo bwo gukoresha no kubungabunga umurongo wa convoyeur hamwe ninteko.


text:
Mu bintu byashoboraga gukorwa muri iyi myaka 22 ishize, harimo bibiri byabaye iyanga, kandi mu by’ukuri ari byo, ibindi byose bisigaye byari kubakirwaho ku buryo burambye, ndetse buha icyizere buri wese.
Icya mbere gikubiye mu ngingo y’ukuri, ubutabera, ubumwe n’ubwiyunge bw’abanyarwanda. Icya kabiri ni ishingwa ry’inzego nyazo z’ubutegetsi zubahiriza amahame ya demokarasi, inzego zikorera inyungu rusange z’abaturage, abangaba akaba ari na bo bashyiraho abazihagarariye binyuze mu mucyo bityo buri muturage akabaho adatinya kuzibaza igihe zitujuje ibyo zamusezeranyije, kuko na we afite ijambo ku mibereho y’igihugu cye.
Kubaka amazu n’imihanda, kongera umubare w’amashuri n’amavuriro, kugendana n’ikoranabuhanga n’ibindi bikorwa by’iterambere ni ngombwa. Muri uru rwego hari byinshi byakozwe kandi ni intambwe nziza. Ibyo bikorwa byagira akarusho byubakiye ku nkingi izatuma bidahungabana.
Dore ibibazo bibiri abanyarwanda bakomeje kwibaza:
Buri muturage afite ikimutunga? Muri iki gihe hariho inzara mu Rwanda, n’ubwo bamwe mu bategetsi bahakana ko idahari, nyamara abaturage barasuhuka bakajya gushaka amaramuko hanze y’Urwanda. Radiyo Ijwi ry’amerika yaganiriye n’abatuye mu duce twibasiwe n’iyo nzara, bamwe bita “Nzaramba”, abandi bakayita “Warwaye ryari”, abandi bakayita “nyobozi’. Abayobozi bayihakana baba bashaka guhisha ko nta kibazo kirangwa mu gihugu, nyamara ubwo uburyo bwiza bwo gukemura ibibazo si ukubihisha.
Mu bindi bibazo byakwibazwaho mu rwego rw’iterambere, ni ukumenya niba umuturage afite ubushobozi bwo kwivuza no kurihirira umwana we mu ishuri ? Urangije kwiga abona akazi? Ntihariho ababona icyo kurya rimwe ku munsi na byo ari ha Mana? Icya kabiri, baragira bati: “mbese ibyabashije gukorwa byo, byubakiye ku wuhe musingi”?
Umusingi n’inkingi mwikorezi bavuga ni ubumwe n’ubwiyunge bwakendereye biturutse ku nzangano n’ubwicanyi ndengakamere burimo na jenoside. Hari iterambere rirambye ritubakiye kuri uwo musingi?
Kutireba mu ndorerwamu ni ukwihenda.
Muri iyi myaka 22 ishize, inkunga y’ amahanga yatanzwe ku bwinshi hagamijwe kuzahura igihugu cyari kivuye mu makuba arimo intambara, ubwicanyi ndengakamere na jenoside. Iyo nkunga yari ikenewe kandi n’ubu iracyakenewe kuko 40% by’ingengo y’imari y’Urwanda igizwe n’iyo nkunga y’ amahanga. Hari abemeza ko mu Rwanda hinjiye n’undi mutungo uruta kure iyo nkunga y’amahanga. Hari abemeza ko hari agahiga n’amafaranga atagira ingano yinjiye mu gihugu mu gihe ingabo z’Urwanda zari Kongo. Ibi n’Umuryango w’Abibumbye LONI, wabikozeho inyandiko
Aho ni ho bamwe banahera bakemeza ko ukurikije ubwinshi bw’amafaranga yinjiye mu Rwanda, hashoboraga no kubakwa ibikorwa by’amajyambere birenze ibyo rubanda ibona uyu munsi ndetse nta cyari kuba gitangaje. Aha baba bashaka kuvuga ko hari n’akayabo kigiriye mu mifuka y’abantu ku giti cyabo. Ababikurikiranira hafi bazi ko hari abafite nk’ibya « Mirenge ku Ntenyo »; imitungo yababanye myinshi bagahitamo kwandikisha imwe ku bantu mu buryo bwo kwiha akabanga ariko ay’ubusa rubanda irabimenya. Gutunga byinshi bivuye mu nzira nziza, byo ntakibi kirimo. Aho rubanda igira uburenganzira bwo kubaza no kwibaza ni iyo igice kinini cy’umutungo cyihariwe n’umuntu umwe cyangwa n’abantu mbarwa mu gihe mu baturage hari abavoma ibirohwa. Iki n’ikibazo cyavuzweho kenshi n’ibinyamakuru byandikirwa mu Rwanda.
Ubumwe ni ngombwa ku gihugu
Kuki hari abavuga ko ubumwe n’ubwiyunge bwakomeje kuyoyoka, bugahumira ku mirari kandi bwari ibanze n’imfundo rihatse indi mibereho? Niba abategetsi bo bihanukira bakavuga ko ibintu byifashe neza, hari aho bitaniye no gutwika inzu ugashaka guhisha umwotsi? Bitaniye he no kwireba mu ndorerwamo ukabona ufite ingonera aho kuzikiza ukayijanjagura ngo irakubeshyera? Uburyo bwo gukosora burundu ibyangijwe n’amateka mabi, ni ukwemera gutanga ikiguzi cy’ubumwe n’ubwiyunge.
Icyo kiguzi cyangwa igiciro ni ikihe?
Ubwo bumwe n’ubwiyunge bushamikiye ku kuri n’ubutabera. Uretse n’Urwanda nta kindi gihugu cyavuga ko gifite aho gishingiye, mu gihe imitima y’abana bacyo ihabye, itatanye cyangwa inyanyagiye ishyanga atari uko yabihisemo gutyo. Iki kibazo iyo kigeretseho ko hari ababona ifunguro rimwe ku munsi na byo bigoranye, kuvuga iterambere bisaba kugenza make. Mu ijambo yavuze ataha amagorofa abiri yuzuye mu mugi wa Kigali (City Hall na M. Peace Building), perezida Paul Kagame hari aho yabwiriyemo abahunze ngo bazaze barebe aho ibikorwa by’amajyambere bigeze. Ese koko abo bahunze ntibakurikira? Ntibazi aho igihugu kigeze n’ukuntu itumanaho ribyoroshya muri iki gihe?
Umusingi n’inkingi mwikorezi igihugu nk’Urwanda cyakubakiraho imibereho irambye ni ukuri, ubumwe, ubwiyunge, n’uburenganzira busesuye kuri buri muturage. Muri Nyakanga 1994 hajyaho ubutegetsi bushya byari muri gahunda na disikuru. Hakozwe iki se, ko n’abari bafatanye agatoki mu kandi icyo gihe, bamwe muri bo ko bafashe iy’ubuhungiro, abandi bakicwa.
Ni byo koko bamwe mu bahunze mu w’1994, barahungutse. Ni byo koko ubutegetsi bwashishikarije abantu gutahuka. Nyamara igitangaje ni uko bamwe mu bari muri ubu butegetsi batahwemye na bo ubwabo guhunga. Urugendo rurakiri rwose kuko no mu basangiye akababaro ko mu ishyamba harimo abarebana ay’ingwe, kugeza n’aho kwihekura izuba riva. Abari ku butegetsi bo bavuga ko ibintu bimeze neza kugeza kuri 80%.
Abanyarwanda bafitiye icyizere nde?
Birashoboka ko hari abatekereza ko nta bundi butegetsi bwabaha umutekano, amahoro no guhirwa, nk’uburiho muri iki gihe. Aha ariko nta n’uwakwiyibagiza ko mu gihugu uwo munezero udafitwe na buri wese. Hari benshi batanafite na kimwe mu bintu nkenerwa biza imbere y’ibindi mu mibereho y’abantu. Icya mbere muri byo nta kindi ni ukugira ikigutunga no kudacuzwa ubuzima amanzaganya. Amikoro afitwe na mbarwa. Abakurikira imibereho yo mu Rwanda bavuga ko igice kinini cy’imitungo kiri mu maboko y’abantu babarirwa ku ntoki.
Kimwe mu bimenyetso by’ubukene bushobora kugera no ku butindi ni ukurwara amavunja. Ababoneye abandi izuba bemeza ko amavunja yo kuri kiriya kigero atigeze agera hariya! Ugeze ku kibuga cy’indege, agatambagira umurwa mukuru, agasubira imahanga ataganiriye n’uwaburaye cyangwa n’uwashomereye yibwira ko Urwanda ari paradizo.
Umutekano n’uburenganzira bw’ikiremwamuntu byifashe bite? Umuturage afite cyizere ki mu mutima we mu guhugu, umuntu nka Rwigara Assinapol yicwa kuriya nk’uko byasobanuwe n’umufasha we n’abana, abakamurinze ngo bakabaha urw’amenyo ? Niba umuntu w’igikomerezwa, wanafashije abari ku butegetsti kubugeraho ahita gutya, umuturage usanzwe yashyira umutima mu gitereko ate ? Umuturage usanzwe azatinyuka ate guharanira uburenganzira bwe, nyuma yo kwibonera ibintu nka biriya, cyane cyane ko bimusarika ubwoba buhoraho? Ubuhamya butangwa na EmérenceKayijuka murumuna wa Adéline umufasha wa Rwigara ni ikimenyetso gikomeye ko ubwoba mu banyarwanda burenze urugero. Ese si aha bihera aho bamwe bahitamo kuvuga gusa ibyo bibwira ko byashimisha abafata ibyemezo nyamara bitandukanye n’ibyo bafite ku mutima kugira ngo baramuke kabiri?
Opozisiyo ifite umuti w’ibibazo?
Abantu bakunze kubaza abifuza kujya ku butegetsi bati : “umushinga mufite ni uwuhe uretse kunenga abo mwifuza gusimbura” ? Ni ikibazo gifite ireme gikwiye no gusubizwa abo kireba. Niba abantu bakibaza inshuro zirenze imwe, ebyiri, ni uko abo kireba bakwiye kugaragaza ko ku buryo bunononsoye niba hari umushinga ufatika bafitiye igihugu. Niba uwo mishinga cyangwa iyo mishinga izakosora ibitagenda ihari, ikwiye gutangarizwa abanyarwanda mu nzira zose zishoboka. Hari ababikora ku mbugankoranyambuga na « internet ». Ni imwe mu nzira ariko ntibigera kuri bose.
Ku munsi wa none hari ikindi umuntu yakwibaza. Ni ikihe gisubizo opozisiyo iha abibwira ko amakiriro yabo ashingiye gusa ku ngoma iriho muri iki gihe? Hari n’abumva ko ibintu byatunganye, ko kandi bafite iby’ibanze byose. Hari nabashishikajwe gusa n’uwabihera igihugu gituje, bakiga, bakabona akazi, bagakora imirimo inyuranye, bakihingira, bakorora, bakavuga icyo batekereza batabanje gukebaguzwa. Aba bose babwirwa iki gifatika n’abakora politiki? Bikorwa mu zihe nzira?
Uretse abababaye kubera umukeno, akarengane n’ibindi, hari n’abandi, abashaka kuyobora bagomba kubonera igisubizo kibanyuze niba bashaka kugera ku butegetsi no gushyiraho impinduka nziza. Hari abatekereza ko ibyo bamaze kugeraho byayoyoka habaye ihinduka ry’ubutegetsi. Abo se hari igisubizo kinononsoye opozisiyo ibaha kibumvisha neza ko kugera ku butegetsi bitazabaviramo igihombo ? Hari n’abatekereza ko umutekano no kuramuka babikesha gusa Jenerali major Paul Kagame watsinze urugamba ubu akaba ari ku butegetsi. Aba se bo, abifuza kugera ku butegetsi ntibafite akazi ko kubumvisha ko batahungabana ubutegetsi buhindutse ? Niba gutanga iryo humure bishoboka, opozisiyo niyerekane uko abo bantu bashira impungenge. Opozisiyo na yo iracyafite akazi ko gukumira amacakubiri no koroherana hagati y’abantu.
Kutemera cyangwa kutamenya uburwayi?
Abanyarwanda baciye umugani ngo « ushaka gukira indwara arayirata »
Ku itariki ya 17 Nyakanga 1994, nyuma y’ubwicanyi ndengakamere bwakorewe abanyarwanda bukanabamo jenoside yakorewe abatutsi hagiyeho Leta yiswe iy’ubumwe bw’abanyarwanda.
Kuva icyo gihe kugeza uyu munsi abanyuze muri ubu butegetsi nyuma bakavanamo akabo karenge, bagahungira mu mahanga, ntawakora urutonde rw’abo ngo aruve inyuma. Muri bo harimo abasivili n’abasirikare.
Harimo abayoboye Intekonshingamategeko ( Yozefu Sebarenzi, Alfred Musangamfura), ababaye ba Minisitiri w’Intebe (nka Faustin Twagiramungu, Pierre-Célestin Rwigema watahutse ejobundi amaze kwemera kuyoboka ubutegetsi), ababaye abaminisitiri (nka Seth Sendashonga wiciwe Kenya, Amb. J.M.V. Ndagijimana, Ambas. Dr Anastase Gasana, Célestin Kabanda, Théobald Rwaka, Jean-Baptiste Nkuliyingoma, Patrick Habamenshi, Drocella Mugorewera, André Habib Bumaya, Protais Mitali n’abandi.), abari abasirikari bakuru ( nka ba Jenerali Kayumba Nyamwasa, Jenerali Habyalimana Emmanuel, Colonel Balthazar Ndengeyinka, Koloneli Patrick Karegeya wiciwe Afrika y’Epfo, ba Major J.M. Micombero, Robert Higiro, Major Alphonse Furuma, Major Mupende, n’abandi). Nta kindi gihugu ku isi gihungwa n’abategetsi n’abasirikare bangana batya mu butegetsi bari basanzwemo.
Uwajya imbere y’abanyarwanda akavuga ko nta mpamvu ifite ishingiro yatumye abantu nkaba bahunga yaba ari umunyakuri? Aba bose bahunze kubera ibyaha? Ubumwe buri he? Buri he, ko na bamwe mu basangiye akabisi n’agahiye barebana ay’ingwe? Nta gihugu na kimwe cyo ku isi cyatinyuka kuvuga ko ibintu bigenda neza mu gihe ubumwe bwahungabanye. Umusingi n’inkingi mwikorezi igihugu cyubakiraho nta yindi uretse iy’ubumwe. Ku gihugu nk’Urwanda, iyo nkingi inagendana rimwe na rizima n’iy’ubwiyunge kubera amacakubiri yabayeho.
Aha nanone abaturage barabaza abategetsi bati: « ariko mwibwira ko atari mwe ba mbere mwari mukwiye kwiyunga n’abo mutabona ibintu kimwe »? Abasesengura ikibazo cyUrwanda bemeza ko abaturage nta makimbirane na mba bagirana mu gihe yaba atarangwa ku bahatanira ubutegetsi mu nzira mbi; za zindi zinyonga, zigafunga cyangwa zigacira ishyanga ushatse kuvuga ibyakosorwa, mu gihe bitanyuze nyirububasha mu gihugu cyangwa ugaye ibikorwa bibi.
Ntawakwirengagiza ko mu mpunzi harimo n’izo mu w’1959 zitaratahuka. Urugero rwa hafi ni umwami Kigeli V Ndahindurwa ujya atangaza ko inzira y’ubumwe itaragerwaho neza, bityo ngo yiyemeze gutaha. Hari impunzi zo mu w’1994 zikiri nyinshi hirya no hino ku isi. Si uko zashimye amahanga ahubwo ni uko hari izidafite icyizere cy’imibereho n’umutekano mu gihugu zikomokamo.
Hari imvugo n’imigirire ituma bamwe barushaho gukangarana no kwiheba. Mu gihe igihano cy’urupfu cyavanywe mu mategeko, ni gute abanyarwanda basobanurirwa ko hari abarukwiye kandi igihugu kitari mu ntambara? Urugero muri nyinshi zindi ni ijambo ry’umukuru w’igihugu tariki ya 12 Mutarama 2014. Kubanisha abanyarwanda no kubumvikanisha biruta kure ihangana ricuza bamwe ubuzima.
Iterambere nyaryo ni irigera no ku muturage wo hasi; iterambere nyaryo ni irishyira imbere inyungu rusange kandi rigaharanira ubumwe n’uburinganire bw’abenegihugu. Hari abibaza niba haramutse habayeho inyubako z’agatangaza ariko hakabura umutima, ubumuntu, hakabura gukunda igihugu nyabyo, gukorera inyungu z’abagutoye n’abataragutoye, niba byaba atari ugutera intambwe imwe imbere n’eshatu inyuma? Ni ikibazo buri wese yazirikanaho, by’umwihariko abanyapolitiki.
Jean-Claude Mulindahabi


text:
Mu gutangiza gahunda y’ubukangurambaga bwo kurwanya ibiyobyabwenge, hagarutswe ku mbaraga zisabwa buri wese n’urugendo rurerure rukenewe mu kubirwanya.
Kuri iki cyumweru Taliki ya 26 Kamena 2016, Minisiteri y’ubuzima n’inzego zitandukanye bikorana yatangije gahunda y’ubukangurambaga mu kurwanya ikoreshwa n’icuruzwa ry’ibiyobyabwenge.
Iyi gahunda, yahuriranye n’umunsi mpuzamahanga wahariwe kurwanya ibiyobyabwenge aho ifite insanganyamatsiko igira iti:” Duharanire ubuzima buzira ibiyobyabwenge”.
Mu butumwa bwatangiwe mu kigo cy’urubyiruko cya Kimisagara Hazwi nka Maison de Jeune bwabanjirijwe n’urugendo rwahereye Nyabugogo. Hagarutswe cyane ku ikoreshwa n’icuruzwa ry’ibiyobyabwenge bitandukanye n’ingaruka bigira k’ubuzima bw’ubikoresha.
Museveni Alexis, umwe mubari barabaswe n’ibiyobyabwenge kubwo kubikoresha no kubicuruza, mu buhamya bwe yagarutse ku bubi bw’ibiyobyabwenge ndetse akangurira abantu kubyirinda no gutanga amakuru kubabikoresha.
Museveni agira ati: ubwo nari mubuzima bw’ibiyobyabwenge, nabayeho nabi nkora ibikorwa bitari byiza by’urugomo, nta gutekereza kubuzima, nta mahoro nagize uretse guhora inyuma y’abandi mu bidasobanutse, ndakangurira buri wese kubyirinda no kubivamo”. Avuga ko Nyuma yo kubireka ubu ari umunyeshuri mwiza wagannye ishuri kandi ufite icyerekezo kizima.
ACP Theos Badege, umuyobozi mukuru w’ishami rya polisi y’igihugu ry’ubugenzacyaha (CID), yagarutse ku mbaraga zishyirwa mu kurwanya ibiyobyabwenge, avuga ko hakiri urugendo ndetse binasaba imbaraga nyinshi mu kurwanya ikoreshwa n’icuruzwa ry’ibiyobyabwenge.
Minisitiri w’ubuzima Agnes Binagwaho, yatangaje ko mu bushakashatsi bwakozwe bwagaragaje ko urubyiruko arirwo rwagaragaweho ko rukoresha cyane ibiyobyabwenge ndetse hakaba na bamwe babaye imbata zabyo ndetse ko hakiri byinshi byo gukorwa.
Minisitiri Binagwaho, akangurira abantu gushyira hamwe imbaraga mu kurwanya ikoreshwa n’icuruzwa ry’ibiyobyabwenge, avuga ko igihe ari iki cyo gushyiraho akadomo havugwa “OYA” ku ikoreshwa n’icuruzwa ry’ibiyobyabwenge. Avuga ko buri wese nashyiramo imbataga ze ibiyobyabwenge bizacika burundu mu gihugu cy’u Rwanda.
Biteganijwe ko igikorwa cyo gukangurira abantu kureka ikoreshwa n’icuruzwa ry’ibiyobyabwenge muri iyi gahunda idasanzwe kizagera henshi mu gihugu mu gihe cy’amezi 2 ariko kwigisha abantu ububi bwabyo, kubakangurira kubireka no kutabicuruza byo ngo bikaba ari ibikorwa bihoraho.
Munyaneza Theogene / intyoza.com


text:
Ku wa 2 w’icya 30 Gisanzwe C, 29/10/2019
AMASOMO: 1º. Rom 8, 18-25; Zab 126 (126), 1-6; 2º. Lk 13, 18-21.
1.Ibyo turimo
Kuri uyu munsi, Pawulo intumwa adufashije gutekereza cyane ku byo turimo kuri iyi si. Kuva ku cyaha cya Adamu na Gahini wahemukiye murumuna we, isi yarangabaye. Amaraso menshi arameneka. Abantu bamwe bifashe nk’ibikoko. Ingorane nyinshi ku isi zirimo imibabaro itewe n’inzara, ibirwara n’ibindi byinshi bikurura imibabaro, ibyo byose bituma muntu aba kuri iyi si arunguriwe. Kuki amagorwa adashira mu isi?
2.Ibanga
Nyamara Pawulo intumwa n’ubwo na we ataka kubera ingorane yabayemo, aduhishurira ibanga rikomeye: hariho ibyishimo umuntu atabona ku isi nyamara by’ukuri. Nta handi wabisanga atari muri Yezu Kirisitu waje mu nsi kudukiza. Igihe Jambo w’Imana yigize umuntu mu nda ya Bikira Mariya, isi ntiyasobanukiwe. Igihe atangiye kwigisha abwira bose ko Ingoma y’Imana yabagezeho, bamwe bakomeje imikino yabo muri iyi si. Abo bakomeye ku mico n’imyemerere bya kera. Abiyoroheje bakumva inyigisho za Yezu ni bo basogongeye mbere y’abandi ku mabanga y’Imana Data Ishoborabyose. Si na benshi kandi bemeye kugendana na Yezu igihe cyose bamwumva kandi bamwunganira mu buzima bwa buri munsi. Abamwemeye bamenye ibanga ry’ikuzo ribategereje mu ijuru maze ubuzima bwabo burahinduka bwigiramo icyanga cyo kubaho. Nyamara abantu benshi b’icyo gihe ntibumvaga icyo bimaze gukurikira uwo mwana w’umubaji w’ i Nazareti. Na n’ubu kandi ni uko. Hari abatari bake bariho batariho, bituriye mu mwijima nta cyo bari basobanukirwa ku byerekeye Yezu Kirisitu. Ni ukubasabira cyane ayo mahoro n’amahirwe yo kumenya ibanga ry’ubuzima buhoraho.
- Gusobanukirwa
Mu gihe abantu benshi bakomezaga kwibaza bya bibazo by’amage yo kuri iyi si, abegereye Yezu bakamwumva batangiye gusobanukirwa. Koko rero yakomeje kubigisha abasobanurira amateka yabo n’ay’abasokuruza babo ahereye kuri Musa n’abahanuzi cyane cyane Yohani Batisita wabaye integuza ye. Yakunze gukoresha imigani ahereye ku byo abantu babonesha amaso agamije kubacengezamo amatwara y’Ingoma y’Imana. Nko mu Ivanjili tumaze kumva, Yezu yahereye ku kabuto ka sinapisi gaterwa kagakura kakaba inganzamarumbu inyoni nyinshi zikarikamo. Yanakoresheje ishusho y’umusemburo ungana urwara bashyira mu ifu bigatutumba bihagije. Muri ibyo bigereranyo, Yezu yatwigishije ko Ingoma y’Imana na yo itangira gahoro gahoro kugeza igejeje abantu aho bitarura amarira y’isi bakishimira ihirwe rihoraho.
- Nta guheranwa n’ibizazane
Pawulo intumwa wasogongeye ku byiza Yezu Kirisitu yatuzaniye twese, nadufashe natwe kubigirira inyota tureke guheranwa n’ibizazane bidahosha kuri iyi si. Muri Yezu Kirisitu, ibyaremwe byose bizigobotora ingoyi y’ubushanguke. Byose bifite amizero mu wabigennye atyo. Nta muntu uzaheranwa n’amahwa y’inzitane mu gihe yerekeje umutima we kuri Yezu Kirisitu. Abanangira umutima bagira ibyago kuko ibyiza Yezu adusakazamo nta handi wabisanga. Mu mafaranga se? Iyo myanda ya Shitani? Mu buhangange se mu banyamaboko? Abo bazapfa bakabora nk’ibindi biremwa byose byo ku isi! Mu bwiza bw’umubiri n’amaraha se? Bumara imyaka ingahe se? Uwemeye Yezu ni we wenyine ukira umuze wo kuri iyi si. Agendana na we maze igihe imikungugu y’isi imuhindanyije, Yezu akamwuhagira. Amuhoza ku mutima, maze igihe arwanye akananizwa cyangwa igihe yikubise hasi, Yezu umukunda kandi ukunda abantu bose akamuhagurutsa akamwomora akamusendereza impuhwe ze akongera kwizera kuzagira umwanya mu bugingo bw’iteka. Dusabire abataramenya Yezu kugira ngo yinjire mu mitima yabo ayisukure avanemo imicafu yose ituma batamubona we Nzira Ukuri n’Ubuhingo.
Yezu Kirisitu asingizwe. Umubyeyi Bikira Mariya aduhakirwe. Abatagatifu Narisisi, Ewuzebiya, Honorato na Yowakimu Royo badusabire kuri Dta Ushoborabyose.
Padiri Cyprien Bizimana


text:
Muri mata 1994, Jenoside yakorewe Abatutsi yavukije abarenga miliyoni ubuzima bwabo.
Hangirika byinshi, bene Kanyarwanda bugarizwa n’ibyago ndenga kamere.
Ubwicanyi bwakorewe Abatutsi kenshi kuva kuva muri 1959, byari bimenyerewe ko nta nkurikizi ku babukoraga, bituma abicanyi birara, kugeza ubwo bakoze Jenoside.
Muri ibyo byago, harimo abana benshi bagiye batandukana n’imiryango yabo, kugeza ubu baburiwe irengero.
Abenshi muri bo bambutse imipaka y’igihugu, bahungira mu bihugu bihana imbibi n’u Rwanda. Hari n’abafashwe n’imiryango iri mu Rwanda bayikuriramo.
Bamwe muri abo bari abana mu gihe cya Jenoside batangiye kugenda bava iyo bari barazimiriye, barashakisha inkomoko yabo.
Kuva Jenoside yakorewe abatutsi muri 1994, irangiye Béatrice Mukamulindwa ntiyahwemye gushakisha abana be batatu na basengeneza be babiri baburiwe irengero. Muri urwo rugendo rurerure, yaje gusanga hari ababyeyi benshi bahuje ikibazo.
Muri mutarama 2011, ni bwo yafashe icyemezo cyo gutangiza mu Rwanda CCMES -Cri du Cœur d’une Mère qui Espère- tugenekereza tukayita Ijwi ry’Umubyeyi Utihebye, agamije gushakishiriza hamwe abana bose baburiwe irengero.
Muri mutarama 2015,afatanije n’inshuti, atangiza CCMES Belgique asbl igamije gushyigikira ibikorwa bya CCMES yo Rwanda.
Mu « Rwanda », bisa nk’ihame. Abantu bazi ko umuntu wese batabona ari uko yapfuye. Nyamara, hari ababyeyi bagishakisha abana babo baburiye irengero, hari igice kitari gito cy’urubyiruko kitazi inkomoko yarwo, kitazi na busa, kugera ku izina ry’ukuri baba barahawe n’ababyeyi babo. Baratakamba basaba gushyigikirwa ngo bamenye inkomoko yabo, bityo babashe kwiyubaka.
En Belgique - Au Rwanda - Générale
Kuba hafi y’abana n’imiryango mu bikorwa byo gushakisha ababo, kabone n’ubwo tutaba twizeye icyo bizatanga.
Abana n’imiryango yabo.
Amakuru afatika yaduteza intambwe mu ishakisha ry’abacu.
Abana bazimiye, bari hirya no hino ku misozi y’u Rwanda, n’ahandi hose muri Afurika, ndetse no mu mahanga yak ure.
Imiryango yose itaramenye uko byagendekeye abana babo baburanye muri Jenoside yakorewe abatutsi.
Kenshi na kenshi abantu ntibumva ukuntu umuntu yagumana icyizere cyo kuzabona abana baburiwe irengero mu gihe cya Jenoside yakorewe abatutsi. Ntibumva ukuntu bashobora kuba bakiriho, bakaba batigaragaza.
Bikaba bisaba ko CCMES ikora ibikorwa binyuranye by’ubukangurambaga, haba mu Rwanda, ndetse no mu Bubiligi. Bisaba gusobanura neza imiterere y’ikibazo cy’iburirwa ry’irengero ry’abari abana mu gihe cya Jenoside yakorewe abatutsi. Ni intera ikomeye, ibimburira izindi zose, kuko amakuru dukeneye y’abacu tuzayakura mu bantu, abababonye aha cyangwa hariya, mu mpande zose z’isi kuko abanyarwanda bakwiriye imishwaro bakagera kure hashoboka, ku isi ituwe.
CCMES igerageza no gusobanura ubusharire bw’ubuzima ku muntu utarashoboye guhamba uwe. Ibyo kurira ngo wihanagure ntibishoboka, umuntu agumana imitima ibunga, yibaza ngo none yaba akiriho, ari aha cyangwa hariya ?
Urubyiruko rwinshi rutazi inkomoko yarwo na rwo, ni ikibazo kitaboroheye kubaho batazi abo bari bo.
Muri ubwo bukangurambaga, CCMES akenshi ikora n’indi miryango mu rwego rw’ubufatanyabikorwa.
Abacu tuzababona, ari uko uko tumaze gukwirakwiza inkuru zo kubashakisha ku misozi yose y’u Rwanda. Ayo makuru akagera mu ngo zose ziri ku musozi, bihereye mu Rwanda, hakazakurikiraho ibihugu by’ibituranyi, bigakomezaaaa ; bikazasakara ku isi yose.
Abantu nyuma ya Jenoside bifitiye intimba nyinshi, bikaba bisaba kumenya uko umuntu abaganriza. CCMES yiyemeje gutanga amahugurwa ku bikomere byo ku mutima no ku itegamatwi. Nyuma y’ayo mahugurwa abakorerabushake bagahabwa ubutumwa bwo guhura n’abaturage, kubasobanurira ikibazo cy’izimira ry’abana mu gihe cya Jenoside yakorewe abatutsi, gufata ubuhamya kur icyo kibazo, no gufasha imiryango gushakisha abana babo baburanye.
Gusobanura akamaro k’ubuhamya;
Gusobanura icyo abakorerabushake bazamarira Umuryango, ndetse n’ibyo bamaze gukora.
Dore bimwe mu by’ingenzi tumaze kugeraho : film https://www.youtube.com/watch?v=FqqnZ4Dd5S8
Ndetse
N’igitabo cy’ubuhamya; https://www.dropbox.com/s/84evaid3kdaabtd/Retisser%20l%27Espoir%20v.%20web.pdf?dl=0.
Uwakenera ko tumwoherereza iki gitabo, yakwandikira CCMES ASBL.
Umuntu wese uje agana CCMES, yaba umubyeyi cyangwa umwana ushakisha abe, CCMES iramufasha kandi ikamushyigikira uko ishoboye kose muri urwo rugendo.
Ibiganiro binyuranye, ndetse no gusura ahantu nyaburanga, bifasha abagenerwabikorwa kuva mu bwigunge, no kwiremamo ubucuti n’ubumwe nk’abahuje ikibazo.
Uhuye n’ikibazo cyihariye, CCMES imuba hafi by’umwihariko.
info@ccmes.org
+ 0032 484 47 95 72Itangazamakuru


text:
ISHYAKA RIHARANIRA DEMOKARASI NO KURENGERA IBIDUKIKIJE MU RWANDA-DGPR
GAHUNDA POLITIKI IVUGURUYE YA DGPR KUVA 2017-2024
“Ku nyungu rusange n’ejo hazaza heza”
Tunejejwe no kubagezaho imbonerahamwe isobanura imigambi myiza Ishyaka ryacu rifitiye u Rwanda n’Abanyarwanda, iyi gahunda ifitanye isano n’iyo twemeje mu nama rusange duheruka, ariko ikaba yarakorewe ubugororangigo bufitanye isano n’ikigamijwe mu matora y’abadepite tugiye kujyamo mu kwa cyenda uyu mwaka wa 2018.
1. UBUTABERA
1.1. UKO BIMEZE UBU
Iyo urebye ubutabera muri iki gihe haribyakozwe ariko inzira iracyari ndende,
- Nanubu hari abantu bafunzwe nta madosiye, abantu bafungiwe mu bigo byitwaTransit Centers mubuzima bubi, abantu kandi bakahamara igihe kirekire nta madosiye abafunga; haracyari n’abasivili bagifungirwa mu bigo bya gisilikare nta madosiye;
- Kubijyanye n’uburyo bwo gutanga ibirego, abaturage biracyabagora kubera ko ibirego bitangwa mu buryo bw’ikoranabuhanga (iecms,efs),
- Serivise yiswe IREMBO aho kugabanya ibibazo no kwihutisha serivise ahubwo yabisubije inyuma mu gihe umuturage yishyuriraga kuri Banki akajyana urupapuro yishyuriyeho (bordereau) agahita abona serivise bitamuruhije, ubu bimusaba gusiragira abanza kujya ku irembo akishyura serivise bamuhaye,agasubira kuri banki nyuma akajya kurukiko;
- Igihembo cya avoka cyarazamuwe kigirwa 500.000frw kimwe n’icyabahesha b’inkiko b’umwuga. Ayo mafaranga ni menshi kubaturage, ntawabasha kuyigondera, bityo izo serivise zikaba ari intambamyi mu butabera.
- Hari n’ikibazo cy’abacamanza bake aho umucamanza umwe aca urubanza wenyine ibi nabyo biteye impungenge kuko umuntu umwe ashobora kukwica cyangwa akagukiza.
- Hari ikibazo gikomeye ubu mu Rwanda aho nta rukiko rushinzwe kurinda iremezo ry’Itegekonshinga, ni inzitizi ku butabera,
- Tugiye mu bugenzacyaha, kugeza ubu abantu benshi barundwa muri za gereza zidafite ubushobozi bwo kubakira kandi ugasanga iminsi itanu yahawe ubugenzacyaha ari myinshi yo gufunga umuntu dore ko usanga benshi baba bafungiwe amakosa mbonezamubano (cas civil)
- Hari na gereza zo mu mirenge zitemewe n’amategeko,
- Hari ikindi kibazo cyo kwirukana abayobozi b’inzego z’ibanze mu buryo butanyuze mu mategeko, ibyitwa kwegura ku bushake; iki kibazo kimaze kuba agatereranzamba,ntibihuye n’ubutabera twifuza,
- Hari n’abayobozi bashora Leta mu manza bikaba byarabaye indirimbo ariko ntibibonerwe umuti.
1.2. IBYO TUZAKORA
- Tuzaharanira ko u Rwanda ruba igihugu cyubahiriza amategeko, uburenganzira bwa muntu, amategeko mpuzamahanga ndetse no kugira ubutabera busesuye kuri bose ;
- Ku bijyanye n’ifunga n’ifungurwa, tuzashyiraho amategeko anoze habe hari ibihamya bihagije by’ukekwaho icyaha mbere yo gufungwa;
- Ku bijyanye n’itangwa ry’ibirego bishingiye ku ikoranabuhanga, tuzashyira ICT CENTER muri buri kagari;
- Ibihembo by’abunganizi mu mategeko ndetse n’abahesha b’inkiko, tuzasaba ko biva 100.000 kugeza kubihumbi 500.000 hashingiwe kubyiciro by’ubudehe.
- Tuzashyiraho itegeko rishyiraho ikigega gifasha abakwiriye ubufasha mubyamategeko.
- Tuzavugurura amategeko agena ibihembo by’abunganizi mu by’amategeko (Avoka) bagabanyirizwe imisoro batanga,
- Tuzaharanira ko urukiko rw’ikirenga rugira ubudahangarwa dukureho itegeko ritanga uburenganzira bwo kujuririra ibyemezo byarwo kurwego rw’umuvunyi;
- Tuzashyiraho urukiko rushinzwe kurinda iremezo ry’itegeko-nshinga.
2. KURWANYA JENOSIDE
2.1. UKO BIMEZE UBU
Kurwanya jenoside: harakazi kakozwe, ariko haracyari imanza na nubu zaciwe na gacaca zitararangizwa. Kubahari abakoze jenoside bakidegengembya mu mahanga ndetse hakaba hakirangwa ingengabitekerezo yajenoside hamwe na hamwe.
2.2. I BYO TUZAKORA
- Tuzashyira imbaraga mu kwihutisha amadosiye y’abacyekwaho ibyaha bya jenoside yakorewe abatutsi muri Mata 1994 bakidengembya mu mahanga hongerwe umubare w’impapuro zibashakisha (avis de recherche) mu rwego mpuzamahanga,
- Kubufatanye na CNLG tuzashyiraho uburyo bwihuse, hakoreshejwe ikoranabuhanga, kubantu bakatiwe n’inkiko gacaca basabye gusubirishamo izo manza ku bataranyuzwe n’imyanzuro y’Inkiko Gacaca kandi n’itegeko ribigena rirusheho kunozwa.
- Ku bijyanye n’ingengabitekerezo ya jenoside, hazashirwaho imbaraga mu gushishikariza inzegozitandukanye n’amashyirahamwe hatangwa ibiganiro mu rwego rwo kurwanya ingengabitekerezo ya jenoside, hongerwe n’ibitabo by’amateka y’uRwanda asobanutse byigisha uburere mboneragihugu.
- Tuzashyiraho itegeko rigena ikigo gifasha mubujyanama bw’abagira ihungabana cyangwa ihahamuka bitewe na Jenoside yakorewe abatutsi muri Mata 1994,
- Tuzongerera ubushobozi urwego rw’ububanyi n’amahanga hakorwe amasezerano ku bihugu byinshi yo guhererekanya abanyabyaha kugirango abakoze Jenoside bakidegembya batabwe muriyombi bazanwe mu Rwanda baburanishwe,
- Tuzashyiraho itegeko rishyiraho ikigega gifasha cyangwa gishimira abatanga amakuru bavuga aho imibiri yinzirakarengane yatawe, icyo kigega kandi kizajya giha agahimbazamusyi abatunze agatoki abakoze Jenoside bakidegembya yaba imbere mu gihugu cyangwa hanze yacyo.
- Tuzashyiraho itegeko rivugurura imikorere yikigega gifasha abacitse kw’icumu tugamije gusaba ababigizemo uruhare gutanga amafaranga mukigega yaba abanyarwanda cyangwa, abanyamahanga ndetse n’imiryango mpuzamahanga yarebereye.
3. UBURENGANZIRA BWA MUNTU
3.1. UKO BIMEZE UBU
- Amagereza y’u Rwanda afite abafungwa benshi kandi bariyongera cyane,
- Kuba abafungwa bategerezwa uturere batuyemo
- Haracyari ikibazo cy’ubwisanzure mu gutanga ibitekerezo bya Politiki, itangazamakuru ry’igenga nta bushobozi nu bwisanzure rifite neza,
- Haracyari ikibazo cy’inzego za Leta zivanga mu miyoborere y’imiryango iharanira uburenganzira bwa muntu Leta n’amadini.
3.2. IBYO TUZAKORA
- Mu rwego rwo kugabanya ubucucike mu magereza tuzashyiraho itegeko ryongera ibikorwa bya TIG aho zikorerwa muri buri Karere,
- Tuzashyiraho itegeko ry’uko abahamijwe n’inkiko kubyaha bito bajya bakora ibihano nsimburagifungo cyangwa bagatanga ingwate z’amafaranga nkuko mu bihugu byateye imbere bikorwa. Iyi politike ikazagabanya umubare mwinshi mu magereza,
- Tuzashyiraho itegeko rigena ibigo byinshi ngororamuco bizajya bitanga n’ubumenyi-ngiro kubabirimo hajyeho ikigo cy’igihugu kibishinzwe dore ko byagaragaye ko ikigo cy’ i WAWA kidahagije kandi nabaharangije ntibakurikiranwa kuburyo bukwiye,
- Ku bijyanye n’ubwisanzure mu gutanga ibitekerezo, tuzashyiraho uburyo buhamye bwo kwisanzura mu gutanga ibitekerezo no kuvuga icyo ushaka, ariko hirindwa imvugo zishora abantu mu macakubiri,
- Tuzashyiraho itegeko rishyiraho ikigega gifasha itangazamakuru kwiyubaka cyane cyane iryigenga,
- Tuzashyigikira itangazamakuru ryigenga, rihabwe ubushobozi ndetse habeho isaranganywa ry’amasoko ya Leta mu bijyanye no kwamamaza, hashyirweho gahunda zifasha itangazamakuru ryigenga,hanatangwa uburenganzira mu gutangaza inkuru mu bwisanzure, hakorwe n’amavugururwa agenga itangazamakuru,
- Tuzashyiraho itegeko riha komisiyo y’uburenganzira bwa muntu ubushobozi ndetse n’abakozi,
- Tuzarwanya ruswa n’akarengane mu nzego zitandukanye, ndetse duharanira ko itegeko rishingiye ku ifunga n’ifungurwa ryubahirizwa mu gihugu,
- Kubijyanye no gusiragiza abafungwa, tuzashyiraho umurongo unoze w’aho umugororwa ashyirwa muri gereza yegeranye n’umuryango we kandi kubahanishijwe ibyaha bidakomeye bazajya bahabwa umwanya wisanzuye wo gusurwa n’imiryango yabo atari ukumarana agahe gato,
- Tuzashyiraho itegeko ry’uko ku bagororwa bageze mu zabukuru n’abandi bafite indwara zidakira hazajya hakorwa ibarura n’ijonjora bitewe nuko bitwaye mu gihano bakatiwe kandi bakaba baramaze kwicuza icyaha barekurwa by’agateganyo bakarangiriza mu miryango yabo igihano gisubitse,
- Tuzaharanira ko haba ubwisanzure mu mikorere y’imiryango itegamiye kuri Leta igamije uburenganzira bwa muntu n’amadini hashyirweho na gahunda yo kuyongerera ubushobozi,
4. IMIYOBORERE MYIZA
4.1. UKO BIMEZE UBU
- Gahunda za Leta zigwa gitumo abaturage hatabayeho kubategura no kugira uruhare mu bibakorerwa. Hamwe na hamwe, mutuelle de santé aho nanubu abaturage bacibwa mu masoko n’ahandi bashaka kubona service ngo ntibafite mutuelle bakamburwa imitungo yimukanwa ku mbaraga kandi umutungo w’umuntu ari ntavogerwa, gahunda y’imihigo iri mumagambo kuburyo ushaka resultat ukayibura,
- Itotezwa ry’abazunguzayi ritarabonerwa umuti aho gushakaigisubizo ahubwo hagashakwa imyanzuro ikakaye yo kubahutaza,
- Abanyarwanda bamwe bahabwa serivise hashingiwe ku ishyaka barimo,
- Akagali niko gafite abakozi bake, badafite ubushobozi, aho inzego zibanze zitihagije mu gufata ibyemezo bireba abaturage bitemejwe n’inzego z’umutekano,
- Haracyari ikibazo cya bitugukwaha mu nzego z’ibanze kandi ariho services nyinshi abaturage bakenera zibarizwa,
- Hari ikibazo cyokuba mu itorero ry’igihugu hamwe na hamwe hakorerwa icengezamatwara ry’Ishyaka riri ku butegetsi.
4.2. ICYO TUZAKORA
- Tuzashyiraho politiki y’imiyoborere ihamye yo kumenyesha abaturage ibigiye kubakorerwa ndetse no kubagisha inama no gufatira hamwe ibyemezo,
- Tuzashyiraho gahunda ihamye ihesha utugali ubushobozi kuburyo Akagali kazaba gafite abakozi 4, tuzashakira abayobozi b’utugali za moto mu rwego rwo kwihutisha no kunoza akazi, hazategurwa kandi igihembo ku bayobozi b’imidugudu mu rwego rwo gukuraho ruswa ibabarirwamo
- Tuzanoza itegeko rirebana n’Itorero ry’Igihugu, tunashyireho gahunda ihamye itagize aho ihuriye n’icengezamatwara ry’ishyaka runaka.
5. UMUTEKANO N’UBUSUGIRE BW’IGIHUGU
5.1. UKO BIMEZE UBU
Ku bijyanye n’umutekano w’igihugu, haribigomba kunozwa:
- Kuba hakiri ubushotozi ku mipaka y’uRwanda,
- Kuba haraswa abafungwa bagerageje gutoroka abacungagereza,
- Kuba nanubu harabantu baburirwa irengero kandi ababigizemo uruhare ntibakurikiranwe ngo babiryozwe,
- Ubwicanyi mungo,
- Kuba umushahara w’abapolisi n’abasilikare ukiri hasi cyane ukurikije igiciro cyo ku isoko uko kigenda kizamuka kandi izi nzego zikora akazi kavunanye,
- Ikibazo cy’ubufasha bw’intica ntikize buhabwa abavuye kurugerero.
5.2. ICYO TUZAKORA
Nta mutekano, nta majyambere kandi umutekano n’ingenzi mu miyoborere y’igihugu,
- Tuzashyiraho kandi duharanire ko habaho amategeko abungabunga ubusugire bw’igihugu,
- Ku bijyanye n’imitwe yitwaje intwaro, tuzashyiraho amategeko akaza umutekano ku mbibi z’u Rwanda hakoreshejwe ibyuma by’ikoranabuhanga rigezweho,
- Tuzashyiaraho amategeko agamije ibiganiro kumitwe yitwaje intwaro hagamijwe gushyira intwaro hasi no kubinjiza m’ubuzima busanzwe cyangwa kubabyifuza bagakomereza mu Ngabo z’Igihugu,
- Tuzashyiraho amategeko ateza imbere umubano mwiza n’amahanga duhereye ku bihugu duturanye kugira ngo inkuta zose zitubuza gusabana no guhahirana zivanweho, hazongerwa abapolisi ku rwego rw’utugali mu gukumira ababurirwa irengero.
- Kubijyanye n’impfu za buri munsi z’abafungwa, abashinzwe umutekano bazongererwa ubumenyi bahabwe n’ubushobozi kuburyo igihe umufungwa atorotse bashobora kumufata mu bundi buryo kurasa akaba aricyo gisubizo cyanyuma kandi hifashishijwe uburyo bw’amasasu atica (rubber bullets),
- Kubantu baburirwa irengero, tuzashyiraho amategeko aha ubushobozi police ariko babe babazwa n’Inteko Nshingamategeko maze nabo babitangire ibisobanuro,
- Tuzavugurura amategeko azamura umushahara w’abasilikare n’abapolisi dushingiye ku biciro by’ifaranga uko rihagaze ku isoko,
- Tuzashyiraho itegeko rigena Inama nkuru y’Igihugu y’umutekano (National Security Council-Conseil National de Securité) uru rwego rukazafasha inzego za gisivile n’inzego za gisirikare gufatanya gukemura no gukumira ibibazo by’umutekano n’abasivile babigizemo uruhare,
- Tuzashyiraho itegeko rikumira inzego z’umutekano kutivanga m’ubutegetsi bwite bwa Leta mugufata ibyemezo,
- Tuzashyiraho itegeko ryo kwongera ubushobozi bw’igisirikare cyacu mukurinda umutekano w’igihugu n’imbibi zacyo ndetse tubongerere ubushobozi bwo kubungabunga umutekano mpuzamahanga(International peace keeping operations),
- Tuzashyigikira Politike yo kubakira abasirikare ndetse n’abapolisi amacumbi bareke kurara mumahema cyangwa ku gasozi,
- Tuzashyigikira Politike ihesha abanyarwandakazi kugira uruhare mu bikorwa byo gushaka amahoro, no kubungabunga umutekano,
- Tuzashyiraho Politike iha abasirikare n’abapolice bavuye kurugerero bahabwe amasomo y’imyuga inyuranye kugira ngo basubizwe mu buzima busanzwe bagire imibereho myiza,
- Tuzashyiraho Politike iteza imbere umutekano w’abanyagihu kurusha umutekano w’imbibi,
- Tuzashyiraho amategeko n’ingamba zizatanga umutekano n’ubuziranenge kubiribwa,
- Tuzashyigikira gahunda zongera umubare w’abapolisi hagamijwe gucunga umutekano mumidugudu n’utugali aho gukoresha abasirikare,
- Tuzaharanirako habaho amategeko ashyigikira ubufatanye kuri buri rwego rw’umutekano ndetse n’abasivile kugira ngo umutekano ubungabungwe,
- Tuzavugurura itegeko rigena imikorere y’abashinzwe umutekano mumidugudu (Irondo) hagamijwe umutekano wabo bashinzwe kurinda aho gukora hagamijwe inyungu zabo gusa.
6. ITANGAZAMAKURU
6.1. UKO BIMEZE UBU
- Itangazamakuru ryo mu gihugu cyacu nta bushobozi ndetse n’ubwisanzure rifite, kandi ibinyamakuru byigenga bimaze gufunga imiryango ari byinshi bitewe nuko ntabuvugizi buhagije ribona;
- Amasoko ya leta biragoye ko itangzamakuru ryigenga riyabona, yihariwe n’ibitangazamakuru bya Leta;
- Kuba kandi nta Ministeri ishinzwe itangazamakuru ngo ikore ubuvugizi no guhuza ibikorwa byaryo; ibyo byose bituma itangazamakuru ridindira kandi bikaba n’intambamyi y’itangazamakuru.
6.2. ICYO TUZAKORA
- Tuzaharanira ko habaho Ministeri y’Itangazamakuru.
- Tuzashyiraho itegeko rigena ikigega gitera inkunga itangazamakuru ryigenga (Rwanda Media Development Fund).
- Tuzavugurura Itegeko rigenga itangazamakuru ritange uburengazira n’ubushobozi buhagije.
7. IMIKINO N’IMYIDAGADURO
7.1. UKO BIMEZE UBU
- Politiki y’imikino n’imyidagaduro iri hasi :
- Ikipe y’igihugu y’umupira w’amaguru ntirenga umutaru, mu Rwanda nta mashuri ahagaije yigisha football,
- Ku murenge nta mukozi ushunzwe imikino n’imyidagaduro urahir ngo ahuze ibyo bikorwa byose bikaba ar’imbogamizi kandi bishobora no gukurura urubyiruko kwiroha mu biyobyabwenge.
7.2. ICYO TUZAKORA
- Tuzongerera ikipe y’igihugu Amavubi ubushobozi aho tuzashyira imbere abatoza b’abanyarwanda ;
- Tuzaharanira ko habaho amakipe yigisha football muri buri Ntara;
- Tuzashishikariza abashoramari gushora imari muri football n’indi mikino n’imyidagaduro;
- Tuzashyiraho itegeko rishira kuri buri murenge umukozi ufite mu nshingano imikino n’imyidagaduro, kandi tuzashyira muri buri kagali ikibuga cy’umupira w’amaguru n’indi mikino;
- Tuzashyiraho ishuri rya muzika n’ubuhanzi (Music and Art) muri buri karere;
- Tuzubaka Stade Olympique muri buri Ntara ikazaba ifite aho gukorera imikino n’imyidagaduro;
- Tuzashishikariza abikorera kugiti cyabo gushora imari mu bikorwa by’imikino n’imyidagaduro;
- Tuzashyiraho amashuri yigisha iby’imikino n’imyidagaduro muri buri Karere;
- Tuzashyiraho gahunda y’integanyanyigisho mu mashuri abanza n’ayisumbuye ku mikino n’imyidagaduro.
8. UBUTAKA
8.1. UKO BIMEZE UBU
- Itegeko ry’ubutaka ribangamiye abaturage b’u Rwanda cyane:
- Amategeko ariho yambuye abaturage ubutaka, baba abakode, buhinduka ubwa Leta;
- Ahakagombye kugira akamaro hafi ya hose (imisozi miremire, inkengero z’ibishanga, ibikombe by’imisozi) hagizwe mu manegek;
- Mu gihugu gito nk’icyacu, cy’imisozi mireremire, gifite abaturage biyongera ku muvuduko muremure, aho guturwa hemewe ntihahagije;
- Urubyiruko ntirubona uko rwiteganyiriza aho rutura kuko ubutaka bw’icyaro ahenshi ntiharagenwa imikoreshereze yabwo, iyo bubatse barasenyerwa ngo ntibyemewe kuhubaka cyangwa ngo nta gishushanyo kirahagenerwa.
8.2. ICYO TUZAKORA
- Tuzasuzuma itegeko rigenga politiki y’ubutaka mu Rwanda hagamijwe ivugururwa rishyingiye ku bitekerezo by’abaturage.
- Tuzashyiraho itegeko rikuraho umusoro w’ubutaka rigasubiza abenegihugu uburenganzira ku butaka.
- Tuzasuzuma, tugamije gushyiraho itegeko rivugurura ibyiciro by’ubutaka kugirango hongerwe ubuso bwo guturaho.
- Tuzashyiraho itegeko rigena ikorwa ry’igishushanyo mbonera k’ubutaka bwose bw’igihugu kuburyo buri kagali kagira ahagenewe guhinga n’ahagenewe kubakwa.
9. GUTEZA IMBERE UMURIMO
9.1. UKO BIMEZE UBU
Politike yo guteza imbere umurimo yaradindiye dore ko ibivugwa byose bihera mu magambo kuko m’ urubyirukohari abashomeri benshi.
Amasoko ya Leta ndetse n’utuzi biracyavugwamo ruswa n’icyenewabo.
9.2. ICYO TUZAKORA
- Tuzashyiraho amategeko anoza politiki y’igihugu yo kwihangira umurimo, hashyirweho Ikigo cy’Igihugu gishinzwe guhanga umurimo kinahuza abashomeri n’abafite akazi (Rwanda Employment Agency) kizakemura gahunda zose zirebana n’umurimomuri buri Karere;
- Tuzashyiraho itegeko rishyiraho ibihano bikarishye mu kurwanya ruswa, icyenewabo no gukingira ikibaba mu itangwa ry’akazi.
- Tuzashyiraho Politike igena uburyo ibigo by’abikorera byagira uruhare mu guhuza abafite akazi n’abagakeneye mu Rwanda ndetse no mu mahanga.
10. UBWITEGANYIRIZE
10.1. UKO BIMEZE UBU
Kugeza ubu politiki y’ubwiteganyirize hari byinshi inengwa. Abageze mu zabukuru bahabwa amafaranga y’ubwiteganyirize y’intica ntikize nubwo hari duke twongereweho vubaha atajyanye n’ibiciro biri ku isoko cyane cyane ry’ibiribwa; ahubwo ugasanga imisanzu bagiye bizigamira igenda yubaka amazu adafite abayakoreramo.
10.2. ICYO TUZAKORA
- Tuzashyiraho itegeko rigena inyungu abateganyirizwa bazajya bagira ku nyungu ziva mu mishinga ikorwa n’isanduku y’ubwiteganyirize y’abakozi.
- Tuzashyiraho itegeko ryemerera abageze mu za bukuru kugira ikigega cy’imari kibagenewe (Pension Saving Scheme) aho bazajya babona n’inguzanyo k’umushahara bashobore no kwikorera imishinga mito ibyara inyungu.
- Tuzashyiraho itegeko rivugurura ibijyanye n’amafaranga y’ubwiteganyirize abageze mu zabukuu babona, kugirango ajyane n’ibiciro biri ku isoko.
11. UMUCO
11.1. UKO BIMEZE UBU
- Haracyariho ibibazo. Mu Itorero ry’ Igihugu aho ryigisha gahunda z’Ishyaka aho kuba itorero ry’igihugu. Ururimirw’ Ikinyarwanda ruri gucika mu mashuri.
- Mubahanzi haracyariho imyambarire idahuye n’umuco nyarwanda aho biyambarira uko bishakiye ubwambure bwabo buri hanze cyane cyane mugihe basohora amashusho y’ibihangano byabo.
11.2. ICYO TUZAKORA
- Tuzavugurura gahunda y’itorero ry’igihugu kugira ngo rye kuba umuyoboro w’icengezamatwara ry’imitwe ya Politiki runaka ahubwo ribe umusingi wo kwigisha no gusigasira umuco nyarwanda.
- Tuzashyiraho gahunda yo kwigisha ururimi gakondo rw’ikinyarwanda mu mashuri abanza, ayisumbuye na Kaminuza.
- Tuzashyiraho itegeko rigena inzu ndangamurage muri buri Karere (Museum).
- Tuzashyiraho itegeko rihana umuhanzi wese ugaragaye yambaye imyenda yurukozasoni yaba ku mashusho cyangwa aho bashyirira hanze ibihangano byabo.
12. UBUREZI, UBUSHAKASHATSI N’IKORANABUHANGA
12.1. UKO BIMEZE UBU
Iyo uvuga uburezi mu Rwanda uba uvuga ibibazo byinshi:
- Imibereho ya mwalimu ikiri hasi cyane, amashuri ari kure yaho abanyeshuri baturuka, amashuri n’inzu zikorerwamo ubushakashatsi (Laboratories) bidahagije,
- Abanyeshuri baza kwiga batabonye ifunguro rihagije, ku ishuri ibyo bikagira ingaruka nini ku ireme ry’uburezi,
- Politiki yiswe iyuburezi kuri bose yimura umunyeshuri watsinze n’uwatsinzwe; aho abarimu barera abanyeshuri nta gitsure,
- Amafaranga y’ishuzwa mu mashuri abanza yiyongera cyane kandi havugwa ko ari ubuntu,
- Ibigo byigenga biri gufunga umusubizo kubera kubura abanyeshuri bitewe n’impamvu leta yagombye kubonera umuti.
12.2. ICYO TUZAKORA
- Tuzashyiraho Politike ihamye yo guteza imbere Ireme ry’Uburezi twongera imbaraga m’ubushakashatsi ndetse n’imibereho myiza ya mwalimu harimo kumwongerera umushahara ujyanye n’igihe;
- Hazabaho kandi n’isaranganya ry’ama laboratoires, hazashyirwaho amategeko agena imyigire n’imyigishirize anozekuburyo umunyeshuri yiga yumva ko gutsindwa bishobora kumugiraho ingaruka nko gusibizwa n’ibindi kuburyo biga bashyizeho umwete. Politiki y’imyuga izatezwa imbere hajyeho umushinga ngoboka wo gushyigikira amashuri y’imyuga mu kubona ibikoresho;
- Tuzashyira muri buri Umurenge amashuri y’imyuga hashyirwemo amashami ajyanye n’ibyo abatuye muri ako gace bakeneye byabateza imbere (centres d'enseignement rural et artisanal intégré);
- Tuzita cyane kuri gahunda yo kuringaniza agaciro ko kwigisha mu ndimi z’igifaransa n’icyongereza n’ikinyarwanda ndetse n’andi masomo aho umunyeshuri urangije icyiciro cya Secondaire runaka aba afite ubumenyi bungana nurangije kururwo rwego nubwo ibigo byaba bitandukanye kubera gahunda y’uburezi ihamye, idahindagurika kandi nziza.
- Tuzashishikariza ababyeyi kwita k’uburere bw’abana babo.
13. URWEGO RW’UBUVUZI
13.1. UKO BIMEZE UBU
- Hari indwara zikomeje kugaragara kandi zizahaza abanyarwanda: umutima, cancer, diabete, umuvuduko w’amaraso;
- Hari imirire mibi nayo igenda irushaho kwiyongera umunsi ku munsi ikagira ingaruka y’imikurire mibi ku bana ndetse n’impfu za hato na hato.
- Hari ikibazo cyo kugwingira kw’abana;
- Amashuri makuru yigisha kuvura ni make.
13.2. ICYO TUZAKORA
- Tuzashyiraho itegeko rigena ikigo mbonezamirire kuri buri kigo nderabuzima (poste de santé) muri buri kagari duhereye ahagaragara imirire mibi;
- Tuzashyiraho gahunda yo kugeza amavuriro (HEALTH CENTRE) muri buri kagari mu gihugu:
- Tuzashyiraho integanyanyigisho ku birebana n’ubuzima bw’imyororokere mu mashuli abanzan’ayisumbuye;
- Tuzashyiraho integanyanyigisho ku birebana n’ubuzima bw’imyororokere mu mashuli abanza n’ayisumbuye;
- Tuzashyiraho politike yongera amashuri makuru yigisha ubuvuzi n’ububyaza.
14. UBWISUNGANE N’UBWISHINGIZI BW’INDWARA N’IMITANGIRE YA SERVICE
14.1. UKO BIMEZE UBU
- Ubwitabire mu kwishyura ubwisungane mu kwivuza buracyari buke;Imikorere ya Mutuel iracyagora imiryango ikennye;
- Haracyagaragara abakozi ku mavuriro atandukanye barangarana ababagana;
- Imiti iracyari mike cyane cyane ku bakoresha mutuel, bigatuma igurirwa kubikorera kandi umuturage ntasubizwe amafranga.
14.2. ICYO TUZAKORA
- Tuzanoza itegeko ry’ubwisungane mu kwivuza kugirango umuturage wishyuye Mutuelle de santé ahabwe service yihuse kandi hashakwe abaganga b’inzobere ku ndwara zitandukanye bahagije;
- Hazavugururwa imikorere ya mutuel ku buryo ubwishyu bwajya butangwa buri muntu ukwe nundi ukwe;
- Tuzashiraho itegeko rihana abakozi b’amavuriro batanga servise mbi kandi hahugurwe;
- Tuzashyiraho itegeko riteza imbere ubuvuzi bwa Gakondo dushishikariza abanyarwanda gukunda imiti ituruka iwabo kuruta ikorerwa hanze kandi tuvugurure neza politiki n’amategeko y’ubuvuzi bwa gakondo;mvura nkuvure;
- Tuzashyiraho itegeko rigena ikigega cya leta gishinzwe gutera inkunga abafite ubwisungane mu kwivuza (mutuel de santé) byabaye ngobwa ko bajya kwivuriza hanze y’urwanda kuko byagaragaye ko ari bo bakunzekugerwaho n’ingaruka nyinshi mu gihe boherejwe kwivuriza hanze;
- Tuzashyiraho itegeko ryorohereza abikorera gukora inganda zikora imiti n’ibikoresho byo kwa muganga (pharmaceutical industries).
15. UBUKUNGU
15.1. UKO BIMEZE UBU
- Nkuko bigaragarako Politiki y’imisoro mu Rwanda ikigaragaramo ibibazo by’umwihariko imisoro ku bukode bw’amazu, imisoro ku bukode bw’amasambu n’imisoro ku bacuruzi bato;
- Imisoro ishoreranye ku gicuruzwa kimwe. Urugero: Gusoresha igiti,amakara,imbaho, itwarwa ryabyo, icuruzwa ryabyo n’ibindi.
- Haracyagaragara kandi ikibazo cy’ibihano n’amande bihabwa abasoreshwa bakerewe gutanga imisoro kandi rimwe na rimwe biba byatewe n’impamvu zitabaturutseho;
- Haracyagaragara amoko y’imisoro myinshi idafite amategeko n’amabwiriza ayigenga. Urugero: KVCS yishyuza imodoka aho zihagarara kumazu y’ubucuruzi kandi ayomazu banyirayo basorera ubwo butaka bagasorera ibicuruzwa byabo.
15.2. ICYO TUZAKORA
- Tuzashyiraho itegeko rigena ikigo cyigenga gihuza abasoreshwa na RRA kikazaba gishinzwe kwakira ibibazoby’abasoreshwa ku buryo mu gihe habayeho guhohoterwa ku musoreshwa cyangwa atanyuzwe n’ibyemezo byamufatiwe azajya yitabaza icyo kigo nkemurampaka;
- Tuzashyiraho itegeko ryo gusoresha bitewe n’ubushobozi bw’usoreshwa (progressive taxation);
- Tuzateza imbere ubucuruzi kurwego mpuzamahanga tugamije kongera ubukungu bw’igihugu cyacu;
- Tuzavugurura itegeko rijyanye n’amafaranga atangwa aho ibinyabiziga bihagarara kuburyo hagenwa noneho imodoka zihagarara kumaduka n’ahandi hubucuruzi ntizishyure amafaranga.
16. IMISHAHARA
16.1. UKO BIMEZE UBU
Mu Rwanda haragaragara ikibazo cy’ubusumbane mu mishahara gikabije aho usanga hari ikinyuranyo kininihagati y’umushahara uhabwa abayobozi bakuru ba leta n’uhabwa abakozi bo mu nzego zo hasiaho usangaumushahara uhabwa aba bakozi utajyanye n’ibiciro ku isoko.
16.2 ICYO TUZAKORA
- Tuzashyiraho itegeko rigena umushahara fatizo k’umukozi (minimum wage) usobanutse;
- Tuzagabanya imishahara y’ikirenga ihabwa abayobozi bakuru ba leta;
- Tuzongera umushahara w’abakozi mu nzego zo hasi ku kigero cya 1/10 (urugero directeur mukuru ufite amafaranga 1,000,000 y’umushahara, umukozi wo hasi azabe ahembwa amafaranga 100,000).
- Tuzashyiraho itegeko ryemeza isuzuma n’ivugurura ry’imishahara ugereranije n’ibiciro byo ku isoko buri myaka itanu.
17. UBWIKOREZI
17.1. UKO BIMEZE UBU
Politike y’ubwikorezi iracyafite ingorane nyinshi cyane:
- Kuba imihanda idahagije,
- Nta buryo buhagije bwo gutwara abantu n’ibintu mumazi,
- Kuba hari kwiharira amasoko ku masosiyete Leta ifitemo imigabane;
- Hariho ikibazo cyo kugenera imihanda bamwe na bamwe ugasanga ba rwiyemezamirimo haraho batemerewe gushyira ubucuruzi bwubwikorezi bw’abantu (Monopolisation),
- Ubwikorezi buracyagaragaza ikibazo cyane kukiguzi gihenze cy’ibikomoka kuri Petrol, usanga ibihugu duhana imbibe Petrol igura amafaranga make kandi yaranyuze mu Rwanda ijya muri ibyo bihugu,
- Haracyariho ibibazo mumakoperative y’abamotari, usanga ntanyungu babonakumisanzu baba baratanze cyangwa ngo ayo mafaranga agire icyo afasha umuryango w’umumotari wapfuye mugihe c’impanuka.
17.2. ICYO TUZAKORA
- Tuzashyiraho Politike yongerera ubushobozi ama Koperative ashobore gukora no gutunganya imihanda neza;
- Tuzasana umubare mwinshi w’amateme n’ibiraro mu gihugu mu rwego rwo guteza imbere iterambere n’ubuhahirane;
- Tuzahanga imihanda mishya ihuza imirenge n’uturere;
- Tuzashyiraho itegeko rigena igabanywa ry’umusoro wakwa kubinyabiziga bitumizwa mu mahanga kugirango na rubanda ruciriritse rubashe kwigezaho imodoka, tunagabanye imodoka zishaje zihumanya ikirere;
- Tuzashyiraho Poltiki yo gukwirakwiza amato mato n’amanini agezweho mu biyaga binini n’ibito mu Rwanda, hashyirweho n’amashuri yo gutoza abadereva b’amato mu rwego rwo kugabanya impfu zo mu mazi no kwihutisha iterambere abo badereva bashirirweho n’impushya zo gutwara ayo mato (permis deconduire);
- Hazashyirwaho umurongo w’isaranganya ry’imirimo n’amasoko y’ubwikorezi kandi habe koroherezwa kubashoramari bato bifuza gushora imari mu bwikorezi ;
- Tuzorohereza abatwara imodoka z’abagenzi (twegerane) kugira ngo bashobore gukora akazi kabo batavangirwa na Societe za Leta zitwara abagenzi ;
- Tuzashyiraho itegeko rigabanya imisoro kubikomoka kuri Petrol, ibyo bizorohereza ubucuruzi muri rusange ;
- Tuzashyiraho itegeko ngenga rigena uburyo bwitumizwa ry’imodoka zikoresha ibikomoka kuri Petrol nke ndetse n’imodoka zidakoresha na gake ibikomoka kuri Petrol ahubwo hinjizwe izikoresha amazi cyangwa izikoresha ingufu zikomoka kuzuba ;
- Tuzashyiraho itegeko rivugurura imikorere y’amakoperative y’abamotari n’imikoreshereze y’imisanzu batanga ndetse igihe bakoze impanuka ayo mafaranga akagoboka imiryango yabo,
- Tuzashyiraho itegeko ryongera imodoka nini zitwara abantu bicaye gusa kuburyo batagenda bahagaze nkuko bimeze ubu, abagabo n’abagore bagenda bahagaze basobekeranye nta gutandukanya abana n’abakuze.
18. GUTEZA IMBERE URUBYIRUKO
18.1. UKO BIMEZE UBU
Haraboneka ubushomeri bwinshyi n’ubumenyi bucye mu rubyiruko hamwe n’ubufasha bucye mu kuzamuraurubyiruko hirya no hino mu gihugu. Hamwe nahamwe guhanga imirimo kuracumbagira. Ikorana-buhanga rijyana imirimomyishi kurusha ihangwa ryayo mu rubyiruko.
18.2. ICYO TUZAKORA
- Tuzahyiraho ikigega kizatera inkunga umuntu ku giti cye cyangwa itsinda ry’urubyiruko bigaragaye ko bafite impano y’umwihariko ndetse gitange n’inguzanyo ku makoperative n’ibigo byishoramari by’urubyiruko;
- Tuzashyiraho Politike ishyiraho umukozi ushinzwe urubyiruko k’urwego rw’umurenge;
- Tuzashyiraho gahunda yo kwongera ubumenyi no kwigisha imyuga urubyiruko kugira ngo bihangire imirimo biboroheye;
- Tuzashyiraho amategeko yorohereza abikorera agamije kugabanya ubushomeri murubyiruko buve kuri 11% bugere kuri 5%;
- Tuzashyiraho Banki y’amakoperative (Coperative Bank of Rwanda) izafasha gutanga inguzanyo ku makoperative y’abanyarwanda cyane cyane ay’urubyiruko;
- Tuzakuraho imisoro ku mishinga mishya y’urubyiruko mugihe cy’imyaka ibiri;
- Tuzashyiraho Centres zigisha siporo n’imyidagaduro ndetse no kuyikoreramo muri buri murenge;
- Tuzashyiraho itegeko rivugurura BDF kugira ngo urubyiruko ruhabwe inguzanyo nta ngwate zisabwe kugira ngo habe itandukaniro na Bank.
19.UBUCURUZI
19.1. UKO BIMEZE
Haraboneka ibibazo binyuranye mu bucuruzi:
- Ubumenyi n’ubushobozi buke,
- Imisoro myinshi n’ibihano binyuranye kandi byinshi,
- Inguzanyo zitoroshye kubona na politiki zitanoze,
- Hariho ikibazo cya Leta yivanga mubucuruzi ndetse n’amashyaka ya Politiki, ibyo bikagira ingaruka ku ipiganwa ry’amasoko, aho ahabwa abavuga rikijyana,
- Haracyariho ikibazo cy’ingutu cyo kwikubira. Aho usanga ikigo runaka gihabwa amasoko buri gihe, abandi bakayabura. Urugero:(mu bwikorezi) imihanda ikoreshwa n’imodoka zitwara abantu, yahariwe bamwe gusa.
19.2. ICYO TUZAKORA
- Tuzashyiraho Politike izafasha abikorera ku giti cyabo kugira ngo bongererwe ubushobozi k’umusaruro babonaga bityo bagurishe no mumahanga;
- Tuzashyiraho itegeko rigena, rigateza imbere inganda ziciriritse n’izihambaye ariko zidahumanya ibidukikije (green and clean industries);
- Tuzateza imbere inganda zitunganya ibivuye mu bihingwa (Agro-processing industries) n’umutungo wo mu butaka(mineral processing industries);
- Tuzashyiraho itegeko rigena ibigo by’ubucuruzi (Banki) iteza imbere ibyinjira n’ibisohoka (EXPORT-IMPORT BANK) zigamije korohereza abacuruzi;
- Tuzashyiraho politike yoroherereza ba rwiyemeza mirimo habeho ipiganwa riciye mumucyo kandi ibigo bya Leta bye kwemererwa kujya mumapiganwa,
- Tuzashyiraho uburyo kandi bworohereza ba rwiyemezamirimo bato kujya mumapiganwa yamasoko cyangwa bafatanye na barwiyemeza mirimo bafite amafaranga menshi ariko badashyirwaho amananiza.
20. UBUKERARUGENDO
20.1. UKO BIMEZE
- Haracyariho ibikorwa remezo bike by’ubukerarugendo,
- Abashoramari bake,
- Abenegihugu kutitabira gusura u Rwanda n’ibyiza byarwo n’ibiciro biri hejuru mu gusura ibyiza bitatse u Rwanda.
20.2. ICYO TUZAKORA
- Tuzashyiraho politike igamije kongera ibikorwaremezo biteza imbere ubukerarugendo ndetse ryorohereza abikorera kugiti cyabo kugira ngo babone agahimbazamusyi kandi banagabanirizwe imisoro ndetse abikorera babone inguzanyo muburyo bworoshye igihe bifuza gushora imari mubukerarugendo,
- Tuzashyiraho politike iteza imbere ubukerarugendo bwubahiriza gahunda yo kurengera ibidukikije (Eco-tourism),
- Tuzashyiraho gahunda yorohereza abanyarwanda gusura ibyiza nyaburanga bitatse u Rwanda ndetse tuvugurura ibiciro byubukerarugendo,
- Tuzashyiraho itegeko ryongera amafaranga afasha abaturage baturiye ibikorwa by’ubukerarugendo,
- Tuzashyiraho itegeko ryorohereza abashoramari bifuza kongera ahantu hasurwa cyangwa ibikorwa by’ubukerarugendo harimo no mumujyi wa Kigali (ZOO).
- Tuzashyiraho politike ishyiraho ikigega gifasha abanyeshuri barangije amashuri y’ubukerarugendo n’abandi bifuza gushora imari mubukerarugendo.
21. IBIKORWAREMEZO
21.1. UKO BIMEZE
- Haraboneka imihanda mike kandi n’ihari imyinshi ntitunganije,
- Amazi adahagije,
- Amashanyarazi n’ibikorwa remezo bijyanye nabyo bidahagije mu gihugu.
21.2. ICYO TUZAKORA
- Tuzashyiraho politike yo kongera iyubakwa ry’amavuriro, amashuri, imihanda, ibibuga by’indege, twongere amashanyarazi n’amazi meza;
- Tuzashyiraho itegeko riteza imbere ingufu z’amashanyarazi zisubira (renewable energy generation, transmission and distribution);
- Tuzashyiraho itegeko rivugurura gahunda yo kwubaka amazu aciriritse abantu bashobore kuyagura biboroheye,
- Tuzashyiraho gahunda irambye yokongera imihanda myinshi kandi myiza yo mumijyi y’unganira umujyi wa Kigali.
22. UBUHINZI N’UBWOROZI
22.1. UKO BIMEZE
- Hari ikibazo cya politiki yo guhuza ubutaka kugihingwa kimwe, yateje ingaruka mbi nyinshi cyane, ituma abantu bava aho bari batuye bakajya gushaka imibereho ahandi yaba imbere mugihugu cyangwa no hanze. Iyo gahunda y’igihingwa kimwe ikaba yarabaye nta n’ibiganiro byabaye hagati y’ubuyobozi n’abaturage (Land consolidation). Iyi gahunda yagize ingaruka no kumahame ya Demokarasi kuko ibuza umuturage guhinga icyo yifuza mu murima we,
- Hari ikibazo nanubu cyo kuba Leta itarashobora gutandukanya ubutaka bugenewe guhingwa no guturwa,
- Hari imishinga y’ubuhinzi n’ubworozi yagiye ikangurirwa abahinzi n’aborozi bagashoramo amafaranga ndetse na Leta ubwayo igashoramo amafaranga menshi bikarangira ntacyo igezeho, n’abaturage bakabihomberamo. Urugero: imishinga y’ubworozi bw’amafi, amakusanyirizo y’amata no gutubura imbuto z’ibiribwa.
22.2. IBYO TUZAKORA
- Tuzashyiraho itegeko rigena imiturire n’imyubakire aho tuzakoresha inyigo y’imikoreshereze y’ ubutaka buto mu gutura nko mubihugu by’ubuyapani n’ahandi kugirango tubashe kurokora ubutaka buhingwa;
- Tuzashyiraho politiki y’ ubuhinzi bugezweho harimo gahunda ihamye yo kuvomerera imyaka yo kumisozi ndetse no mubishanga kugira ngo bidufashe guhangana n’ikibazo cy’ibura ry’imvura mubihe by’izuba;
- Tuzashyiraho gahunda yokorohereza, ikanatera inkunga ibigo bikora ubushakashatsi bw’ubuhinzi n’ubworozi;
- Tuzashyiraho itegeko ngenga ryongera umusaruro w’ibihingwa bizana amadovize (ikawa, icyayi...) kukigero cya 20% ndetse duhuze abahinzi babyo n’amasoko yo hanze babe aribo bemeranya kubiciro;
- Tuzashyiraho itegeko rigena aho bororera hatandukanye bitewe n’ubworozi buhakorerwa harimo gahunda yo korora amatungo magufi kandi tugenere itungo buri rugo;
- Ku kibazo cya politiki yo guhurizahamwe ubutaka, bizaharirwa ubutaka bwa Leta n’abikorera kugiti cyabo, ariko ubutaka bw’abaturage ntibuhurizwe hamwe;
- Tuzashyiraho politiki iha abaturage uburenganzira bwo guhinga ibyo bifuza, begerezwe abakangurambaga mu buhinzi (moniteur-agri) babafashe guhinga kijyambere, naho ibyo guhinga igihingwa kimwe bikorwe n’abahinzi bagamije ubucuruzi mubuhinzi kuko aribo bafite ubutaka bunini (commercial farming) cyangwa bakoresha ubutaka bwa Leta;
- Mu kunoza gahunda y’ubuhinzi, tuzashyiraho itegeko rigena muri buri Kagali umukozi ushinzwe ubuhinzi, aho abakozi bazajya basanga abaturage mu mirima yabo bakabaha inama mbonezamihingire (Extenstion Workers);
- Tuzashyiraho itegeko rigena ikigega cy’ingwate kubahinzi n’aborozi (Rwanda Agriculture Support Fund), izi ngamba zose twavuze haruruguru zizarwanya, inzara umuhinzi agire agaciro, umwuga we umubere, igiciro ku isoko ry’ibiribwa kigabanuke;
- Tuzashyiraho itegeko rigena ikigega gifasha urubyiruko ruri hagati y’imyaka 15-24 rukora umurimo w’ubuhinzi n’ubworozi;
- Tuzashyirasho itegeko rigena ikigo kirwanya inzara (Feed Rwanda Institute/Center). Kizaba gishinzwe kongera umusaruro w’abahinzi n’aborozi, kugenzura no kugena ibiciro kubihingwa, giteza imbere imirimo y’urubyiruko ikomoka k’ubuhinzi (Agri-business jobs for youth), kikazaba kandi gifite uruhare mukongera uburumbuke bw’ubutaka.
23.URWEGO RW’IBIDUKIKIJE
23.1. UKO BIMEZE UBU
- Hari ikibazo cy’ubucukuzi bw’amabuye y’agaciro bukorwa mu kajagari hamwe na hamwe mu gihugu bubangamiye ibidukikije kuko hari aho usanga bamena imicanga, ibyondo n’ibitaka byavuye aho bacukuye ibyobikagira ingaruka zirimo ibura ry’amazi n’ingufu z’amashanyarazi kubera gukama ku ingomero zitanga amashanyarazi. urugero ni urugomero rwubatswe kuri nyabarongo rwabuze amazi kubera isuri iterwa n’abacukura amabuye y’agaciro mu misozi iyikikije muri Ngororero;
- Abaturage ntibarumva umumaro wo gufata amazi y’imvura neza ngo babikunde kandi ibiyaga, inzuzi, ibishanga, biragenda bikama kubera isuri n’imyanda yoherezwamo;
- Abenshi mu banyarwanda ntibarasobanukirwa umumaro wo kubyaza umusaruro umutungo kamere ( izuba, amazi, ibimera bikoreshwa mu buvuzi bwa gakondo... );
- Haracyaboneka ikibazo cyo gutwika imisozi n’amashyamba n’itemwa ry’ibiti byo gucana n’ibyo kubakisha kandi hakaba nta bindi bicanwa bisimbura inkwi;
- Hari ikibazo cy’ubwiyongere bw’abaturage butajyanye n’uko ubukungu bw’igihugu bukomeje kuzamuka. Ibyo bikaba bigira ingaruka ku kwangirika kw’ibidukikije;
- Imiturire itatanye mu byaro n’isatagurwa rikabije ry’amasambu tutirengagije n’imyubakire y’akajagari hamwe na hamwe mu mijyi iteje ikibazo;
- Itangwa ry’ibyangombwa ku masosiyete y’ubucukuzi bw’amabuye y’agaciro adashoboye amwe namwe hatabaye ubushishozi bikaba ingaruka z’impfu n’indwara z’ibyorezo bya buri munsi kubaturage bakora akazi mu birombe;
- Haracyariho ikibazo cyuko mu Rwanda ntarukiko rwihariye ruhana abangije ibidukikije, ibyo bigatuma habaho iyangizwa ry’ibidukikije ikindi nuko amategeko ahari adashyirwa mubikorwa.
23.2 IBYO TUZAKORA
- Tuzashyiraho itegeko rihana umuntu wese wubaka inzu ntateganye uburyo bwo gufata amazi;
- Tuzashyiraho gahunda yogukora amakarita mashya yerekana ahari amabuye y’agaciro n’ubwoko bw’amabuye buhaboneka;
- Tuzasuzuma, tuvugurure itegeko rigena umurongo usobanutse w’itangwa ry’ibyangombwa, ugiye kubihabwa habanze hakorwe igenzura riciye mu mucyo kugira ngo habeho gukurikiranira hafi no gukomeza amategeko agenga icukurwa rya kariyeri n’amabuye y’agaciro kugirango bitagira ingaruka ku misozi, ibishanga, n’imigezi;
- Tuzashyiraho itegeko rigena uburyo buboneye bwo gukoresha umutungo kamere muri rusange no gukangurira abaturarwanda kubahiriza amategeko agenga umutungo kamere;
- Gushishikariza banyiri amashyamba mu micungire myiza y’amashyamba no kuyakoresha nezaibiyakomokaho tuzabigira umukoro wacu;
- Tuzasuzuma, tuvugurure amategeko ajyanye no kurwanya isuri ahantu hose hahanamye;hanaterwa ibiti ahantu hose hakwiye;
- Tuzashyiraho gahunda yo gutera ibiti bivangwa n’imyaka aho bahinga hose;
- Tuzashyiraho itegeko rigena ikigo cyigenga gishinzwe kugenzura ibyangijwe n’ababa mumirimo ifitanye isano n’ibidukikije hagamijwe guca burundu ibihombo bituruka ku iyangizwa ry’ibidukikije.
- Tuzashyiraho politike izadufasha kurwanya ihindagurika ry’ikirere.Hongererwe ubushobozi ikigo gishinzwe iteganyagihe (METEO RWANDA).
24. UBUBANYI N’AMAHANGA
24.1. UKO BIMEZE UBU
Ku rwego rw’ububanyi n’amahanga hari nanubu ibibazo byabaye ingorabahizi:
- Kuba hari umwuka utari mwiza hagati y’u Rwanda n’uBurundi, RDC n’Ubufaransa;
- Abanyarwanda bahora bahutazwa kubera ingendo baba bakoreye muri ibyo bihugu bashinjwa ubugambanyi;
- Abaturage nti barabona neza umusaruro uva mumiryango mpuzamahanga nka CEPGL na CEAC.
24.2. IBYO TUZAKORA
- Politiki y’ububanyi n’amahanga ya DGPR izashingira k’umuco w’ibiganiro n’amahoro (Dialogue and Peace);
- Tuzashyigikira politiki izana amahoro n’iterambere kurwego mpuzamahanga cyane cyane mu bihugu dufitanye ibibazo, aribyo: u Burundi, RDC ndetse n’Ubufaransa;
- Tuzashyigikira politiki iteza imbere imibanire myiza n’ibihugu duturanye ndetse n’imiryango y’ubukungu mu karereduherereyemo (EAC, SADC, CEAC, CEPGL na COMESSA) kandi tuzashyigikira amasezerano ateza imbere imikoranire myiza y’u Rwanda na United Nations, European Union na African Union;
- Tuzashyigikira politiki izafasha abaturage kubyaza umusaruro iyo miryango mpuzamahanga duherereyemo ndetse tugire uruhare rukomeye mu kubyutsa indi miryango y’ubuhahirane, tuzashyiraho gahunda yorohereza abashaka ibyangombwa byo kujya hanze mubindi bihugu bifuza gukora ubucuruzi bwambukiranya imipaka;
- Tuzashyiraho politike iteza imbere imikoranire myiza y’Inteko Nshingamategeko y’u Rwanda n’izindi Ntekonshingamategeko zo mubihugu byo mukarere duherereyemo nahandi kwisi hose;
- Tuzasabako hashyirwaho amasezerano mpuzamahanga yorohereza gahunda yo kwihaza muburyo bw’amafaranga y’umuryango w’ubumwe bw’Africa (AU), hisunzwe amasezerano avugurura imikorere na politiki za AU, EAC hamwe n’iyindi miryango mpuzamahanga, kandi tuzakomeza gushimangira ubudahangarwa bw’igihugu cyacu tutabonwamo isura yabaGASHOZANTAMBARA ahubwo dukemura amakimbirane muburyo bw’amahoro, ariko twemera ko igihe u Rwanda rwatewe rugomba kwitabara kandi hakoreshejwe ingufu zose zishoboka;
- Tuzashyigikira gahunda zo guteza imbere uburenganzira bwa kiremwa muntu n’imikoranire myiza n’imiryango mpuzamahanga iharanira uburenganzira bwa muntu, urugero (Human Rights Watch, Amnesty International, LDGL, RIPRODHOL, etc.);
- Tuzaharanira ko Africa n’ibindi bihugu bikiri munzira y’amajyambere bigira ijambo munama nkuru y’umutekano y’umuryango w’abibumbye;
- Tuzashyigikira ishyirwaho ry’amasezerano kurwego rw’ibihugu by’ubumwe bw’africa (AU), EAC muguhindura imikorere, ingamba na politiki birebana n’igabanya ry’ubukene, kubaka Demokarasi, kubungabunga ibidukikije no guteza imbere uburenganzira bwa muntu;
- Tuzashyigikira amasezerano avanaho inzitizi z’ubucuruzi mubihugu bikiri munzira y’amajyambere kuburyo politiki y’ubucuruzi yibyo bihugu iba ishingiye k’umutungo kamere wabyo. Tuzashyiraho amasezerano ateza imbere gukorera mumucyo kw’ibihugu biri mumiryango y’ubufatanye yo mukarere ka AU, EAC, SADC hagati yayo n’abaturage bayo hifashishijwe ikoranabuhanga (Social Media);
- Tuzashyigikira amasezerano mpuzamahanga atuma habaho urujya n’uruza rw’abantu nkuburenganzira bwabo n’ubwabakozi.
25. DEMOKARASI ISESUYE KANDI ISHINZE IMIZI
25.1.UKO BIMEZE UBU
- Kuba urubuga rwa politiki rukiri ruto,
- Kuba hakiri inzitizi mu kwandikwa kw’amashyaka ya politiki cyane cyane iyo avuze ko atavuga rumwe na Leta,
- Kuba ntabiganiro mpaka biba ku bibazo bikomeye by’igihugu,
- Haracyariho ubusumbane imbere y’amategeko aho abayobozi bakingira ikibaba abanyereza umutungo wa Leta,
- Kuba imiryango idaharanira inyungu yita k’uburenganzira bwa kiremwamuntu ari mike,
- Haracyari ibigomba kuvugururwa mw’itegeko ry’amatora,
- Haracyari ikibazo cy’imikoranire y’inzego.
25.2. IBYO TUZAKORA
- Tuzavugurura itegeko rigena ishingwa ry’amashyaka ya poltiki kugirango ryorohereze abifuza gushinga amashyaka atavuga rumwe navuga rumwe nayo kandi ayo mashyaka azabe agaragaza ubumwe bw’abanyarwanda ndetse n’ uruhare rwayo mu kubaka igihugu ibyo byose bizabe urufunguzo ruhamye rw’ikibuga cya politike,
- Tuzashyiraho politiki ishyigikira umuco w’ibiganiro mpaka kuri gahunda za leta, tunarebe neza niba ibiganiro bya politike bitabera gusa muri forumu y’amashyaka ya politike,
- Tuzashyiraho itegeko rizatuma Leta izajya igisha inama amashyaka yemewe mu Rwanda kubibazo biremereye igihugu ajye ahabwa mbere imbanzirizamushinga ya gahunda n’amategeko bya leta kugirango ashobore kongeramo ibitekerezo byayo,
- Tuzashyiraho itegeko rihana abayobozi badaha uburenganzira bungana abaturage, ibyo bizatuma bafatwa neza kandi ku buryo bungana hagendewe kw’itegeko,
- Tuzashyiraho itegeko rigena inama y’ inteko rusange y’abaturage uhereye k’umudugudu kugeza k’urwego rw’akarere izajya yiga kumiyoborere, Services bahabwa n’ibindi bibazo, icyo gihe umudugudu uzajya uhura mugihembwe cya mbere cy’umwaka Raporo ihabwe ubuyobozi bw’akagali, akagali nako gahure mugihembwe cya kabiri Raporo ihabwe umurenge, umurenge uhure mugihembwe cyagatatu utange Raporo mu Karere, mugihembwe cya kane Akarere nako gahure nyuma Raporo ihabwe intara, iyi nama ikazajya iba itayobowe n’abayobozi bizo nzego ahubwo abaturage bitoremo uyobora inama,
- Tuzashyiraho itegeko rigena imikorere ya Komisiyo y’amatora aho buri Shyaka ryose ryemewe n’amategeko rizaba rifite urihagarariye muba Komiseri bagize Komisiyo y’amatora ndetse no muri buri rwego rwa Komisiyo y’igihugu y’amatora,
- Tuzashyiraho politike igamije gutanga ubwisanzure bwo guhurira hamwe, riha itangazamakuru kugaragaza ibitekerezo mubwisanzure, riha amadini gusenga ntawuyahutaje ndetse ritanga n’ubundi burenganzira bwa muntu,
- Tuzashyiraho itegeko rizagena inkiko zihariye zizasuzuma imanza z’abanyapolitiki bafunzwe n’abandi bazira ibitekerezo byabo kugira ngo abarengana barenganurwe bafungurwe,
- Tuzashyiraho Poltiki izashyiraho ibigo byigisha kandi bikanashishikariza abaturage kumenya amategeko, uburenganzira bwabo no kubuharanira;
- Tuzashyiraho itegeko rigena urundi rwego rw’umuvunyi (Political Ombudsman Council) nk’ubundi buryo bwo kunganira izindi nzego zakurikiraniraga hafi imikorerey’abanyapolitiki n’ibitekerezo byabo, uru rwego rukaba ruzaba rugizwe n’abakomiseri baturuka mu mashyaka ya Politiki yemewe m’u Rwanda,
- Tuzashyiraho itegeko rigenga amashyaka ya politiki n’abanyapolitiki yemererwe kwakira inkunga (Party Support and Donations Council), ariko azajye atanga Raporo munzego za Leta z’ibishinzwe, hashyirweho na commission yihariye izajya ibikurikiranira hafi. Iyi Komisiyo ikazaba ikazaba ihagarariwe n’abakomiseri baturuka mu mashyaka ya Politiki yose,
- Tuzashyiraho itegeko rigena ikigo cy’igihugu gishinzwe kwakira ibitekerezo by’imishinga y’amategeko biturutse mu baturage n’imiryango itegamiye kuri Leta (A Citizen-Driven Bill Office). Iki kigo kikazajya gikorana n’Inteko Nshingamategeko umutwe w’abadepite, hakazashyirwaho urubuga rwa Internet rutangaza ibyo bitekerezo byavuye mu baturage, ibyo bitekerezo bikanatorerwa kuri internet byagera kubihumbi mirongitanu by’amajwi Inteko Nshingamategeko ikabyigaho igashyiraho umushinga w’itegeko,
- Tuzashyiraho itegeko rigena ikigo cy’igihugu gishinzwe Demokarasi, gishyiraho imirongo migari ngenderwaho ya politiki n’uruhare rwa rubanda mu byemezo bibafatirwa (Center for Democracy, Policy Development and Public Participation). Icyo kikazateza imbere ubwisanzure mu banyarwanda.
26. UBUMWE N’UBWIYUNGE
26.1. UKO BIMEZE UBU
Kuri politiki y’ubumwe n’ubwiyunge igipimo ntikiragera kurugero rushimishije cyane:
- Kuba hakiri ikibazo cy’impunzi cyabaye agatereranzamba, haba mu bihugu duturanye, no mu bihugu bya kure, impfu za hato na hato zishingiye kumacakubiri cyane cyane mubihe byo kwibuka,
- Kuba imitima myinshi igifite ibikomere bikomoka kuri jenoside yakorewe abatutsi,
- Kuba nta kigega gitanga indishyi kubasizwe iheruheru na jenoside,
- Kuba hari abacyekwaho icyaha cya jenoside, batarashyikirizwa inkiko,
- Amadosiye y’ababuranishijwe n’inkiko gacaca ntibishimire imikirize y’izo manza zaciwe na gacaca bajuriyemo ntibahabwe igihe cy’iburanishwa,
- Kuba ururimi rw’igifaransa rutagikoreshwa mu mashuri ngo higishwe amasomo mu rurimi rw’igifaransa ndetse ntirunakoreshwe kurwego rungana ugereranije n’impuzandengo icyongereza gikoreshwaho mu mirimo cg inzego za Leta kandi hari benshi mu Banyarwanda bize mururimi rw’igifaransa, byabaye inzitizi ikomeye mu bumwe n’ubwiyunge bw’Abanyarwanda.
26.2. IBYO TUZAKORA
- Tuzashyiraho itegeko rigena ikigo kiyobora ibiganiro kugitera ubuhunzi n’ibibazo by’impunzi, cyarangiza kigahura n’impunzi gishaka uburyo zataha, cyane cyane impunzi za politiki.
- Tuzashyiraho itegeko rigena INAMA KAMINUZA Y’IGIHUGU YO GUSASA INZOBE. Muri iyo nama hazatumirwa abahagarariye amashyaka ari mu gihugu no hanze, imiryango itegamiye kuri Leta, urugaga rw’abikorera, abavuga rikijyana n’ihuriro ry’amadini. Muri iyo nama kandi habemo ibiganiro-mpaka ku bibazo by’impunzi,imfungwa zapolitiki, ubwisanzure mu gutanga ibitekerezo, uburyo bwo kwigorora no gusabana imbabazi, kubwizanya ukuri ku bibazo by’Abanyarwanda, kurandura ivangura ry’amoko, kurwanya ubuhezanguni n’ingengabitekerezo yaJenoside;
- Tuzashyiraho amategeko ahana abagize uruhare mu mpfu zigenda zigaragara, tunashyireho gahunda z’ubukangurambaga kuburyo bw’amahoro bukemura amakimbirane hagati mumuryango nyarwanda;
- Tuzashyiraho itegeko rigena uko abakoresha ururimi rw’icyongereza n’igifaransa bahabwa uburenganzira bungana nkuko biteganwa n’itegeko nshinga ry’u Rwanda;
- Tuzashyiraho itegeko rigena ikigega gifasha abasizwe iheruheru n’intambara yo kubohora Igihugu mbere ya jenoside na nyuma yaho. Icyo kigega kandi kizafasha imiryango yasigaye y’abasirikare baguye kurugamba;
- Tuzashyiraho gahunda izagena ubufasha ku ncike za jenoside yakorewe abatutsi, n’abana bavutse habayeho gufatwa kungufu kw’ababyeyi babo mu 1994;
- Kwihutishya imanza z’abajuririye ibihano bakatiwe n’inkiko gacaca ku bacyekwaho ibyaha bya Jenoside yakorewe abatutsi dore ko mu bakatiwe n’izi nkiko 40% bose banditse basaba gusubirishamo imanza zaciwe na Gacaca. Tuzaharinira izi manza ziva mu birarane zigacibwana ubushishozi. Ibyo nabyo bizatanga umusaruro ntayegayezwa mu bumwe n’ubwiyunge Abanyarwanda bategereje.


text:
Ku Cyumweru cya 17 gisanzwe cy´umwaka A, 26/07/2020
Naguha iki?
Bakristu bavandimwe Yezu akuzwe iteka ryose.
Bavandimwe, uyu munsi ku Cyumweru cya 17 gisanzwe cy´umwaka A, turazirikana amasomo dusanga mu bitabo bikurikira: Isomo rya mbere, turarisanga mu gitabo cya mbere cy´abami( 1 Bami, 3,5.7-12); indirimbo ya Zaburi (Zab 118); Isomo rya kabiri Mutagatifu Pawulo yandikira abanyaroma (Rom 8,28-30); N´Ivanjili ntagatifu yanditswe na Mutagatifu Matayo (Mt 13,44-52).
1.Kumenya gusaba: Nkuko twabivuze hejuru mu ntangiriro, uyu munsi turizihiza icyumweru cya 17 gisanzwe cy´umwaka. Mu isomo rya mbere ryo mu gitabo cya mbere cy´abami turumva ubushishozi bw´umwami Salomini. Imana iti: “Saba! Urumva naguha iki?”. Mu buzima buzanzwe, tubaho tuzi neza ko iyo umuntu akubwiye ati: “Nsaba icyo ushaka”, tubanza kubunza imitima: mwake iki? Amafaranga n´ibindi bintu byinshi by´ubukungu ni byo bihita biza hafi. Noneho ibaze ari Imana ikubajije iti : “Nguhe iki?” Muri iri somo rya mbere rero turakuramo inyigisho ikomeye Kuri Salomoni. Mbere ya byose turabona ko uyu mwami Salomoni azi neza ko ubwami bwa mbere ari ukumenya Imana kandi akabona ko ibyo atunze byose ari ukubera yo. Dutanze nk´ingero zishoboka, nk´umwami, yashoboraga gusaba ubuzima burambye kandi akamara imyaka myinshi ku ngoma; yashoboraga gusaba kugira cyangwa gutunga nk´ibya Mirenge!Yashoboraga gusaba kwihimura no gutsinda abanzi be, n’ibindi. Ariko yahisemo gusaba ikintu kimwe: “Ubwenge”. Ni ukuvuga kugira umutima ushishoza kugira ngo amenye gusobanukirwa ikibi n´icyiza. Ibyo rero byashimishije Uhoraho maze amuha umutima w´ubwitonzi n´ubuhanga ku buryo butangaje. Kumenya gusaba rero ni ingenzi mu buzima. Ibi bikaba bijyanye no kumenya amategeko y´Uhoraho. Kuyakurikiza ni ugukurikiza ijambo ry´Imana. Urukundo ruruta byose. N´ubwo watunga ibihumbi by´amasikeli ya zahabu na feza (reb. Zab 118), udafite Imana ntacyo byaba bikumariye. Dushake ubuhanga buva ku Mana mbere ya byose kuko ni bwo butunzi budashira.
2.Byose bihira abakunda Imana. Ayo ni amagambo ya Pawulo Intumwa. Gukunda Imana bisaba kwisanisha na yo mu mikorere n´imibereho. Ibyo nk´abantu, tukaba twabishobozwa n´isura y´Umwana wayo kuko ari we muvukambere wacu. Gukora neza ibyo Imana ishaka ni umuhamagaro w´Imana. Bityo muri uwo muhamagaro tukanaharonkera ubutungane. Muri ubwo butungane ni ho Imana iduhera ikuzo nyaryo.
3.Ingoma y´ijuru: Bakristu bavandimwe, uyu munsi turasanga ko agaciro nyako ari uguharanira “Ingoma y´ijuru”. Mu migani yose dusanga mu Ivanjili y´uyu munsi iraganisha kuri ako gaciro gakomeye. Ikiremwa muntu cyaremewe kuzajya mu ijuru kuko ari ho muntu azishima iteka. Ibindi byose tunyuramo muri iyi si, ni iby´igihe gito; ariko Ingoma y´ijuru ihoraho. Umugani w´ubukungu buhishe mu murima; uw´umucuruzi w´amasaro meza, kimwe n´uw´urushundura byose biratahiriza umugozi umwe: Gushaka cyangwa gukorera ingoma y´ijuru ni bwo bukungu nyabwo. Ubwo ni bwo Salomoni yashakaga igihe asaba ubushishozi Uhoraho. Mu byo dukora byose duharanire Ingoma y´ijuru. Guhomba iby´isi ariko ukunguka ijuru ni agaciro katagira ingano.
Bakristu bavandimwe rero nimucyo twiragize Imana yo murengezi wa muntu. Tuyisabe ubushishozi bwo kugira ngo dukore icyiza maze dutsinde ikibi. Tureke ubugome tube intungane. Bityo twisanishe n´Imana Data Yo Muremyi wacu. Dusabe Imana ingoma y´ijuru. Umubyeyi Bikira Mariya adukomeze.
Abatagatifu twizihiza none, Yowakimu na Ana ababyeyi ba Bikira Mariya, badusabire.
Padiri Emmanuel MISAGO.


text:
Inyigisho yo kuwa mbere w’icyumweru cya 34 Gisanzwe A
Ku ya 24 Ugushyingo 2014
Amasomo : Hish 14,1-3.4b-5 ; Lk 21,1-4
Uwiringiye Imana, akayikurikiza: azabana na Yo mu ijuru
Bavandimwe, ejo ni bwo twahimbaje umunsi mukuru wa Kristu, Umwami w’ibiremwa byose. Iki cyumweru kitugeza ku mpera z’umwaka wa Kiliziya. Ingoma ya Kristu izatahwamo n’abo Kristu akunda kandi yitangiye maze nabo bakamukunda, bakamwiringira, bakamwizirikaho kandi bakanyurwa na We. Bityo n’amasomo y’uyu munsi arakomereza muri icyo cyerekezo cy’imibereho n’ubuzima budutegereje. Nyagasani adusaba kumukunda kuruta byose no kumukunda muri byose; tukamwiringira no mu bidashobokera amaso n’imyumvire ya muntu.
Imana ishaka ko tuyitura imibereho yacu kuruta uko tuyitura amaturo
Ibi tubizirikana neza mu Ivanjili y’uyu munsi aho Yezu Kristu yitegereje uburyo abantu bazana amaturo mu ngoro. Bamwe mu bafite menshi bakazana menshi, abandi bakazana uko bashoboye. Yezu anyurwa n’ituro ry’umupfakazi watuye uduceri tubiri yari afite imbere n’inyuma. Mbese uyu mupfakazi yatanze ituro rye arenzaho yitanga nk’ituro. Yezu aboneraho yigisha ibyerekeye amaturo.
Ibyanditswe bitagatifu bigaragaza ko hatangiye gutangwa amaturo kuva ku bana ba mbere b’ikiremwamuntu: Gahini na Abeli! Ndetse batubwira uburyo Imana yashimye amaturo meza yatanzwe neza na Abeli, intungane Byongeye, uwatangaga ituro ribi cyangwa akarimanganya, ntabwo byamugwaga amahoro: Mwibuke Gahini, Ananiya na Safira,…. Bityo, amaturo dutanga agaragaza urukundo n’igitinyiro dufitiye Imana ndetse n’uburyo dushaka kubaka Kiliziya no kwiyubaka muri rusange.
Mwibuke ko, ubu, dufite ubwoko butandukanye bw’amaturo dutanga: hari icya cumi cy’ibyo twinjiza mu mwaka Icyakora ahenshi ibi biba mu mpapuro no mu migani kuko abenshi baba bashaka gutanga ayo bashatse cg se bagatanga ibyasigaye nka Gahini. By’umwihariko abinjiza menshi, bamwe bakabihakana, abandi bagasisibiranya n’ibindi. Iri turo ni ryo bita ituro rya Kiliziya dutanga uko umwaka utashye. Ariko byaba akarusho iryo turo ritanzwe umwaka ugitangira kugira ngo rikoreshwe neza kandi ku gihe! Hari kandi ituro ritangirwa mu Misa. Aha nibutse uburyo hari abahereza bababaye cyane ubwo batambagizaga akebo i Kigali: bagera ku mugabo, akora mu mufuka areba ayo atura asanga afite iza bitanu nyinshi gusa. Arangije asubiza mu mufuka, yifata neza nk’uri mu isengesho. Areba neza abahereza aratuza nk’aho nta cyabaye! Mbibabwire: uwo muhereza yarababaye!
Hari kandi amaturo adasanzwe agambiriye gutunga abasaseridoti, gufasha abakene, gushasha ibikorwa bya Kiliziya: nk’Ibiro bya Papa, Radiyo Mariya, Ikinyamakuru cya Kiliziya “Kinyamateka” n’ibindi. Ibi byose bikorwa neza hashyingiwe ku myumvire n’uko ubukristu bwashinze imizi mu bo bireba. Iyo ubukristu bwagwingiye, iyo urukundo rw’Imana, urwa Kiliziya n’abantu rutaragusabamo: gutanga ayo maturo bikubera ikigeragezo n’umusaraba.
Niho usanga hari benshi batanga amaturo nko ku gahato, bagononwa, kugira ngo bahabwe cg baheshe amasakramentu, kubera ko banga kwiteranya n’abayobozi ba Kiliziya babayobora n’izindi mpamvu. Bakibagirwa ko gutanga ituro ari inshingano za buri mukristu wese. Kandi gutanga, gutura no gufasha ntibisaba ibintu gusa ahubwo umutima wagutse, utuwemo n’Imana, ubukristu, ubuntu n’ubumuntu. Nicyo gituma hari abatunze byinshi ariko ugasanga ngo “ntakibavaho uretse umusatsi gusa (uko bavuga!)”. Gutanga mu rugero ntibikenesha. Nubwo gutanga ari byiza, nyamara kwitanga no kwitangira abandi ni agahebuzo! Ni cyo gituma Yezu Kristu ashima uriya mupfakazi watanze ibimutunze byose: na we yishyira mu biganza by’Imana igena byose: yatuye byose ngo atungwe n’Ugenabyose! Yahisemo neza kuko uri kumwe n’Imana koko, ntacyo ayiburana: byose biramuhira kuko abona ibyo akeneye kugeza ku bugingo bw’iteka! Natwe rero Imana ishaka ko twitangaho ituro ritagira inenge. Kandi dushyigikire abemeye kwiyegurira Imana kandi babikomeyemo neza. Ni igikorwa cy’impangare kuko gutanga ibintu biroroha ariko kwitanga no gutanga abantu birakomeye: ni impano y’Imana n’umuhate wa muntu. Tubasabire ngo baryoherwe n’umuhamagaro n’ubutumwa bwabo. Maze bazatumikire kandi bazaherekeze Ntama ahantu hose!
Ubana n’Imana, akazira inenge, akayiringira ni umusangiramurage w’ijuru
Birumvikana neza kuko umuntu wese ubana n’Imana, wayishyizemo amizero ye yose nk’uriya mupfakazi twabonye, witwararika ku migenzo myiza ya ngombwa: arahirwa kuko azabarirwa mu bahire! Nibyo tubona mu isomo ryo mu gitabo cy’Ibyahishuwe. Abo baziranenge ba Nyagasani, bazaturuka mu miryango yose yo ku isi, nibo bazaririmba indirimbo z’ibyishimo mu bwami bw’ijuru.
Bavandimwe, ijuru tuzajyamo n’ubuzima tuzabamo tugomba kubutegura no kubuharanira. Ariko ntitwibagirwe ko kujya mu ijuru ari impano y’Imana n’umuhate wa muntu. Tuzajyayo kubera impuhwe z’Imana zitirengagiza uguhitamo kwacu.
Dusabe Nyagasani ingabire yo kutizirika ku by’isi no ku b’isi, ahubwo tumwiringire. Ni we udushoboza byose kugeza ku birenze imyumvire n’ubushobozi bwa muntu. Nidushyira amizero yacu yose muri We, na We azatwiyereka birenze imivugire. Umubyeyi Bikira Mariya wavuze ati “byose bimbeho uko ubivuze”, adusabire iyo ngabire yo guhora twiteguye gukora ugushaka kw’Imana. Bizadufasha kwitegura kubana na Yo mu bwami bwayo dusogongeraho tukiri hano ku isi. Imana ibahe umugisha!
Padiri Alexis MANIRAGABA


text:
Umutima Mutagatifu wa Yezu Kristu ni Impano yahawe Abasaseridoti mu buzima bwabo no butumwa bwabo kugira ngo bitagatifuze.
Biturutse ku cyemezo cya Mutagatifu Papa Yohani Pawulo wa II, kuva mu mwaka wa 1995, buri mwaka Kiliziya Gatolika ihimbaza umunsi wo gusabira ukwitagatifuza kw’Abapadiri ku Munsi Mukuru w’Umutima Mutagatifu wa Yezu, umunsi uba kuwa 5 ukurikira Icyumweru cya 2 nyuma ya Pentekosti.
Mutagatifu Papa Yohani Pawulo wa II yatangaje icyo cyemezo mu Ibaruwa yandikiye Abapadiri kuwa 25 werurwe 1995, ku munsi mukuru wa Bikira Mariya abwirwa ko azabyara Umwana w’Imana, Ibaruwa igenewe uwa 4 Mutagatifu muri uwo mwaka wa 1995.
Mu gusoza iyo Baruwa,
Mutagatifu Papa Yohani Pawulo wa II yatangaje ko yemeje ku buryo budasubirwaho
icyifuzo yari yagejejweho n’Ibiro bya Papa bishinzwe ubutumwa
bw’Abasaseriridoti (Congrégation pour le Clergé). Mutagatifu Papa Yohani Pawulo
wa II agira ati : «Uwa Kane Mutagatifu, udusubiza
mu ntangiriro z’Ubusaseridoti, ukatwibutsa kandi inshingano yo guharanira
ubutagatifu, kugira ngo tube ‟Abagaragu b’ubutagatifu” ku bantu bose, abagabo
n’abagore, dushinzwe mu murimo w’iyogezabutumwa
. Nshingiye kuri urwo rumuri,
nasanze ari ngombwa by’umwihariko kugira icyo mvuga ku cyifuzo cy’Ibiro
Bishinzwe ubutumwa bw’Abasaseridoti, cy’uko muri buri Diyosezi hahimbazwa
umunsi wo gusabira ukwitagatifuza kw’Abapadiri ku munsi mukuru w’Umutima
Mutagaitifu wa Yezu cyangwa ku yindi tariki yaba iboneye kandi ihuje
n’inshingano n’ibisabwa ku butumwa bwabo. Ni muri urwo rwego icyo cyifuzo
nkigize icyanjye, nkaba nifuza ko uwo munsi wafasha Abapadiri kurushaho kubaho
bunze ubumwe kandi bahuje umutima n’uwo Mutima Mutagatifu w’Umushumba Mwiza»[1].
[1] Ibaruwa Papa Yohani Pawulo wa II (Lettre du Pape Jean-Paul II aux Prêtres à l’occasion du Jeudi Saint 1995, du Vatican, le 25 mars 1995, Solennité de l’Annonciation du Seigneur), Reba numero ya 8
Kuva ubwo, buri mwaka Kiliziya ihimbaza uwo munsi mu kurangamira uwo Mutima Mutagatifu wa Yezu isabira ukwitagatifuza kw’abasaseridoti.
Twibutse ko, buri mwaka, Mutagatifu Papa Yohana Pawulo wa II atahwemye kwandikira Abapadiri buri wa Kane Mutagatifu, aho Kiliziya izirikana Isangira rya nyuma, ku munsi mukuru w’Iremwa ry’Ukaristiya n’Ubusaseridoti, akaboherereza ubutumwa bubakomeza mu butumwa bwabo, kandi bubagaragariza urukundo rwa Gisaseridoti.
Mutima Mutagatifu wa Yezu uhe abasaseridoti umutima usa n’uwawe
ISENGESHO RYO GUSABIRA KILIZIYA[1]
Yezu wanjye, ndagusabye ngo wongerere Kiliziya yawe urumuri n’urukundo bya Roho Mutagatifu. Uhe abasaseridoti bawe imbaraga zizatuma bakugarurira imitima yahabye yose. Duhe abasaseridoti batagatifu kandi ubakomezemo ubwo butungane.
Wowe Musaseridoti Mukuru w’Imana, boherereze impuhwe zawe zibagume iruhande kandi zibarinde imitego yose bahura na yo iganisha umuriro w’iteka.
Mukiza mwiza, izo mpuhwe z’Imana nizigane kuri roho ya buri musaseridoti, maze zimurinde icyashobora kwanduza ubutungane bwe, kuko uri Umushoborabyose!
Amina
[1]Reba agatabo k’Impuhwe z’Imana kitwa KWIYAMBAZA IMPUHWE Z’IMANA, Pallotti Presse 1992, ku rupapuro rwa 47
Padiri Dieudonné UWAMAHORO
Paruwasi Katedrali ya Kibungo , Diyosezi ya Kibungo


text:
Guhera tariki 3 – 6 Kamena 2022, mu Ishuri Rikuru ryo Kwigisha no Guteza Imbere Amategeko (Institute of Legal Practice and Development) riherereye mu karere ka Nyanza habereye amahugurwa y’iminsi itatu yari agenewe abakozi b’Ikigo cy’Igihugu Gishinzwe Ubutaka (Natianal Land Authority |NLA). Akaba yari amahugurwa ku bijyanye n’uburyo bwo gukemura amakimbirane ashingiye ku mbibi z’ubutaka no ku iyandikisha rusange ryabwo hifashishijwe uburyo bw’ubuhuza (mediation).
Mu ijambo rye risoza ayo mahugurwa ku mugaragaro, Umuyobozi Mukuru wa NLA, Espérance Mukamana yashimiye ubuyobozi bwa ILPD anasaba abahuguwe kuzakoresha neza ubumenyi bayakuyemo, ati “Aya mahugurwa n’ubwo twahereye ku bakozi bacu ariko agomba no kugera ku bantu bo mu nzego z’ibanze kuko 90% bya serivisi z’ubutaka niho zitangirira guhera muri komite z’ubutaka ku rwego rw’akagari, muze dufashe abantu bareke gupfa ubutaka, abantu n’iyo bagirana ikibazo kizajye gikemuka mu nzira nziza bakomeze kubana mu mahoro mufashijwe n’ubumenyi mwungukiye mu masomo mwaherewe hano”.
Umuyobozi Mukuru wa ILPD, Dr Kayihura Muganga Didas nawe yashimye uruhare rusanzwe rw’abakozi ndetse n’ikigo mu gukemura ibibazo by’abaturage, ati “Mugiye gukumira ibintu byinshi byari kujya mu nkiko kandi ibyo bibaho kubera ko tudafite abanyamwunga nka mwe, abantu bakumira amakimbirane bakaganiriza abantu mbere y’uko bigera mu nkiko.”
Yagarutse kandi ku kamaro k’ubu buryo bwo guhuza abantu ndetse ‘ibibi byo kujya mu nkiko, ati “mu rukiko abantu barahuranya, ariko muri mediation ba bantu baje umwe adashaka kureba undi iyo isoje neza isoza bahobera cyangwa bakorana mu ntoki, icyo uba ukoze ntabwo ari icyo kibazo uba ukuyeho gusa ahubwo wunze n’ubumwe bwabo. Mu rukiko umwe aca aha undi agaca aha, uwatsinze arizihirwa akabyina, uwatsinzwe afata uwamutsinze, umuryango ndetse n’abazamukomokaho bose nk’abanzi b’iteka, tukaba dushimira abagize uruhare rwo gutekereza ubu buryo bwa mediation tukaba tunasaba ko byagera no ku bandi benshi bashoboka.”
Potel Jossam umwe mu bahuguye yibukije ko ubu buryo butareba abahuguwe gusa ahubwo bunareba n’abaturage, ati “n’ubwo tugiye kwigisha abazadufasha gukemura ibibazo ariko tugomba no gutangira kwigisha abo tugiye gukemurira ibibazo, umwuga wa mediation ukwiye gutangira kwigishwa abantu bakawumenya kuko wa gabanya bya bibazo byinshi bijya mu nkiko”.
Umwe mu bahuguwe, Twizeyeyeyeu Jean Pierre, umukozi ushinzwe amategeko muri NLA, yavuze ko “aya mahugurwa atwongereye ubushobozi kuko tugiye gutangira gukora neza kurushaho kandi byagaragaraga koko ko abaturage akabazo kose kavutse bihutira kukajyana mu nkiko aha rero tukaba twizera ko bigeye gufasha abantu benshi, ni inyungu kandi ku muturage wo hasi kuko nk’uko mubizi ikiguzi cyo kujya mu nkiko kirahenze cyane”.
Jeannine Munezero nawe ni umukozi ushinzwe ubutaka mur Ministeri y’Ibidukikije akaba asanga aya mahugurwa ari ingenzi by’umwihariko ku baturage mu bijyanye n ‘imibanire yabo: “muri aya mahugurwa tumenye uburyo bwo kunga abanyarwanda mu gihe bakimbiranye, tubaganiriza ku buryo basubira kubana mu mahoro, kuko mu gihe wunga abantu habaho ko abo bantu bumva ibintu kimwe ntihagire uwumva ko atsinze cyangwa se atsinzwe ahubwo hakabaho kumvikana ku kibazo no kugishakira igisubizi nyungu za bombi”.
Muri aya mahugurwa yamaze iminsi itatu akitabirwa n’abagera kuri 17, bagaragarijwe inkomoko z’amakimbirane, arimo ahanini akomoka ku bijyanye n’imbibi, arebana n’igihe ubutaka bwandikwaga aho bamwe bagiye biyandikishaho ubutaka butari ubwabo hakabaho kurengerana cyangwa se guhuguzanya, aturuka ku izungura, aho abantu bagiye bigabiza ubutakamu buryo bunyuranyije n’amategeko ndetse banerekwa uburyo bwihariye bwo kuyakemura.
Aya mahugurwa akaba aje nyuma y’uko hasohotse iteka rya No 004/MoE/22 ryo ku wa 15/02/2022 rya rya Minisitiri w’Ibidukikije rigena uburyo n’ibikurikizwa mu gukemura amakimbirane ashingiye ku mbibi z’ubutaka no ku iyandikisha rusange ryabwo.